**ПРОТОКОЛ ОТ ТРИДЕСЕТ И ВТОРОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 22 март 2018 година, начало 09:00 часа**

От общо 51 общински съветници присъстваха 50, отсъства Росица Георгиева. Заседанието бе открито и ръководено от чл.-кор. проф. Христо Белоев.

**Чл.-кор. проф. Хр. Белоев:** Колеги общински съветници, заемете места в залата. Моля за тишина. Започваме, да стартираме проверка на кворума. Разбрахте ли, стартираме проверка на кворума. Моля регистрирайте се. 38 общински съветници са се регистрирали с устройствата, видимо имаме повече в залата. Имаме необходимия кворум, откривам редовното заседание на общинския съвет. Преминаваме към обсъждане на дневния ред. По дневният ред има ли някакви предложения? Има ли? Не виждам. Гласуваме дневния ред.

**КВОРУМ – 41. С 41 гласа „за”, 0 „против” и 0 „въздържали се” се прие следния**

**ДНЕВЕН РЕД:**

1. **К.Л. 774** Годишен доклад за наблюдение на изпълнението през 2017 г. на Актуализирания документ за изпълнение на Общинския план за развитие на Община Русе за периода 2017-2020 г.
2. **К.Л. 779** Предоставяне безвъзмездно за управление на недвижими имоти - публична общинска собственост, намиращи се в гр. Русе, на Общински детски център за култура и изкуство - гр. Русе
3. **К.Л. 783** Откриване процедура за продажба на недвижим имот – частна общинска собственост, с адрес: гр. Мартен, ул. „Рига“ №10, Община Русе, по реда на чл. 35, ал. 3 от ЗОС
4. **К.Л. 784** Прекратяване на съсобственост, чрез продажба на частта на Общината, в съсобствен недвижим имот, намиращ се в гр. Русе, ул. „Александровска“ № 106
5. **К.Л. 785** Откриване процедура за продажба на общински имот, попадащ в територия по §4 от ПЗР на ЗСПЗЗ в землището на с. Николово, м. „Дрибак 3,4“
6. **К.Л. 786** Откриване процедура за продажба на недвижим имот – частна общинска собственост, с адрес: гр. Русе, кв. „Средна кула“, ул.„Басарбовска“ №8, по реда на чл. 35, ал. 3 от ЗОС
7. **К.Л. 789** Учредяване възмездно право на пристрояване – изграждане на рампа за достъпна среда към сграда с обществено обслужващо предназначение с идентификатор 63427.4.2488.1, с адрес, ж.к. „Дружба 2“, ул. „Йосиф Цанков“ №5 А, гр. Русе.
8. **К.Л. 790** Учредяване на безвъзмездно право на ползване върху част от самостоятелен обект в сграда – частна общинска собственост, намиращ се в гр. Русе, бул. Ген. Скобелев № 45, ет. 3, в полза на фондация „Русе - град на свободния дух“, за срок от 5 години
9. **К.Л. 766** Премахване на едноетажна масивна сграда – сграда на транспорта, намираща се в урегулиран поземлен имот (УПИ) I-1719, кв. 120 по плана на гр. Мартен, общ. Русе
10. **К.Л. 788** Приемане на решение относно придобиване на инвестиции, извършени в активи – общинска собственост, от „Водоснабдяване и канализация“ ООД – Русе на територията на Община Русе за периода от 01.01.2017 г. до 31.12.2017 г., съгласно Договор за стопанисване, поддържане и експлоатация на ВиК системите и съоръженията и предоставянето им за управление на „Асоциация по водоснабдяване и канализация на обособената територия, обслужвана от „Водоснабдяване и канализация“ ООД – Русе
11. **К.Л. 776** Отдаване под наем на част от сграда – частна общинска собственост за клуб на Сдружение „Тъндърс 2020“
12. **К.Л. 777** Отдаване под наем на самостоятелен обект в сграда – частна общинска собственост за клуб на Сдружение „Съюз на пенсионерите – 2004“
13. **К.Л. 778** Отдаване под наем на самостоятелен обект в сграда – частна общинска собственост за клуб на Сдружение „Смело сърце“
14. **К.Л. 761** Определяне на пасища, мери за общо и индивидуално ползване и одобряване на годишен план за паша
15. **К.Л. 771** Приемане на бюджетна прогноза 2019-2021г. - местни дейности на Община Русе и приложения
16. **К.Л. 791** Корекция на Бюджета на Община Русе за 2018 година
17. **К.Л. 762** Приемане на Наредба за изменение и допълнение на Наредба за условията и реда за записване, отписване и преместване на деца в общинските детски градини на територията на Община Русе
18. **К.Л. 763** Приемане на Правила за електронен прием в първи клас в общинските училища на територията на град Русе
19. **К.Л. 764** Приемане на Наредба за изменение на Наредба №16 за определянето и администрирането на местните такси, цени на услуги и права на територията на Община Русе
20. **К.Л. 793** Приемане на Общинска програма на мерките за закрила на деца с изявени дарби за 2018 г.
21. **К.Л. 794** Приемане на Наредба за изменение и допълнение на Наредбата за финансово подпомагане на русенски спортни клубове и спортни дейности в Община Русе
22. **К.Л. 772** Приемане на общинската Програма за закрила на детето – 2018 г.
23. **К.Л. 765** Приемане на Наредба за изменение на Наредба №18 за обществения ред при ползване на превозни средства на територията на Община Русе
24. **К.Л. 773** Кандидатстване на Община Русе по Процедура чрез директно предоставяне на БФПBG05M9OP001-2.008 „Подкрепа на лица с увреждания“, по Оперативна програма /ОП/ „Развитие на човешките ресурси“ /РЧР/ 2014-2020, за конкретни бенефициенти /КБ/
25. **К.Л. 768** Поставяне паметен знак на признателност за спасяване на българските евреи от Холокост в гр. Русе, градинката на Американското пазарче, пл. „Д-р Мустаков“
26. **К.Л. 769** Даване на Разрешение за изработване на проект за подробен устройствен план – план за застрояване за поземлен имот с идентификатор 63427.150.751 по кадастралната карта и кадастралните регистри на гр. Русе, находящ се в местност „Караманлийка“
27. **К.Л. 770** Даване на разрешение за изработване на проект за Подробен устройствен план (ПУП) – План за застрояване (ПЗ) на ПИ 63427.15.713 и План за регулация и застрояване (ПРЗ) на част от ПИ 63427.5.841 по КККР на гр. Русе
28. **К.Л. 775** Допълнение на „Обща схема за поставяне на преместваеми обекти по чл. 56, ал. 1 и ал. 2 от Закона за устройство на територията и Наредба №7 на Общински съвет – Русе, обслужващи търговията на търговията на гр. Русе
29. **К.Л. 767** Отпускане на персонална пенсия
30. **К.Л. 792** Отмяна на Решение №78/21.01.2016 г. на ОбС – Русе, прието с Протокол №4/21.01.2016 г.
31. Приемане план за заседанията на ОбС - Русе от април до юли 2018 г.
32. Питания на общински съветници
33. Изказване на Димитър Димитров – вх.№151/2018 г.
34. Изказване на Димитър Димитров – вх.№180/2018 г.
35. Изказване на Мариян Димитров – вх.№ 234/2018 г.
36. Изказване на Мариян Димитров – вх.№ 235/2018 г.

**1 Точка**

**Годишен доклад за наблюдение на изпълнението през 2017 г. на Актуализирания документ за изпълнение на Общинския план за развитие на Община Русе за периода 2017-2020 г.**

**Чл.-кор. проф. Хр. Белоев:** Кибритев, да, заповядайте.

**Г-н Н. Кибритев:** Добър ден. Уважаеми господин Председател, уважаеми колеги …

**Чл.-кор. проф. Хр. Белоев:** Моля за тишина залата, започнахме заседанието.

**Г-н Н. Кибритев:** Представям на вашето внимание предложение от г-н Пламен Стоилов, кмет на Община Русе във връзка с приемане на годишния доклад за наблюдение на изпълнението през 2017 г. на Актуализирания документ за изпълнение на Общинския план за развитие на Община Русе за периода 2017-2020 г. Коментарите и препоръките по време на комисиите са взети под внимание.

**Чл.-кор. проф. Хр. Белоев:** Благодаря. По точката въпроси и изказвания? Да, Пламен Рашев.

**Г-н Пл. Рашев:** Господин Председател, уважаеми колеги, уважаеми господин Кмете, първо да изразя удовлетворението си от подмяната на кметския наместник в ДЗС, тъй като, мисля че така нещата ще бъдат в по-добра посока, за което аз лично съм удовлетворен. Няколко малки подробности, които по комисии може би са вземати предвид, както каза представителя на администрацията. Но все пак, в страница 7-ма по отношение на инфраструктурата се прави едно заключение „Русе ще се превърне в предпочитан, подчертавам от младите хора за живеене град, след като се изпълнят инфраструктурните проекти“. Мисля, че не е подходящо да бъде предпочитан само за младите хора. Мисля, че всички ще предпочитат да живеят в града ни в една по-добра обстановка. Още повече, че по-надолу в демографския проблем има някои неща, които не могат да бъдат решени с инфраструктурни проекти. Имам предвид, трайното намаляване на града ни, както от механичен прираст, така и от естествения прираст. И един друг въпрос засегнахме по комисии, въпреки …, за здравеопазването става дума, въпреки недостига на лекари и сравнително ограничената леглова база в област Русе, преминалите през лечение болни се увеличават през последните години. Аз тука подлагам на съмнение въпреки недостига на лекари, може би трябва да се уточни, въпреки недостига на общопрактикуващи лекари, защото не вярвам в града ни да има такъв проблем в здравеопазването. Това, което бих попитал, защото засега само от медиите научаваме, какво става с тревното игрище и ремонта му, защото то е подчертано в доклада, че е направено такова ремонтиране на тревното игрище. Благодаря за вниманието.

**Чл.-кор. проф. Хр. Белоев:** Благодаря. Да, господин Кибритев.

**Г-н Н. Кибритев:** Ще изчета от комисиите коментарите …

**Чл.-кор. проф. Хр. Белоев:** Не, по въпросите, които бяха поставени само.

**Г-н Н. Кибритев**: Ами по въпросите, считам, че въпросите са нормални. Сега, тенденцията по отношение на лекуваните пациенти, за това, че има по-малко лекари, нали това според мен няма кой знае каква връзка брой пациенти и брой лекари, като има повече болни естествено, че те ще бъдат лекувани, няма как. Това е.

**Чл.-кор. проф. Хр. Белоев:** Имаше едно предложение само, доколкото чух, привлекателно място за живеене да не е само за младите хора, а въобще да остане в текста.

**Г-н Н. Кибритев:** Разбира се.

**Чл.-кор. проф. Хр. Белоев:** Приемате, да.

**Г-н Н. Кибритев:** Да.

**Чл.-кор. проф. Хр. Белоев:** Благодаря. Други изказвания и въпроси? Да, прието е предложението, което направи господин Рашев. Няма други желаещи, гласуваме точката.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 791**

На основание чл.21, ал.2, във връзка с чл.21, ал.1, т.24 от Закона за местното самоуправление и местната администрация и чл.24, т.4 от Закона за регионалното развитие и чл.91, ал.3 от ППЗРР, Общински съвет – Русе реши:

1. Одобрява Годишен доклад за наблюдение на изпълнението през 2017 г. на Актуализирания документ за изпълнение на Общинския план за развитие /АДИОПР/ на Община Русе за периода 2017-2020 г.

**2 Точка**

**Предоставяне безвъзмездно за управление на недвижими имоти - публична общинска собственост, намиращи се в гр. Русе, на Общински детски център за култура и изкуство - гр. Русе**

**Чл.-кор. проф. Хр. Белоев:** Госпожа Шилкова, заповядайте.

**Г-жа Д. Шилкова:** Уважаеми общински съветници, предоставяме безвъзмездно за управление на Общински детски център 6 самостоятелни обекта за срок от 5 години. Същите и до момента са използвани за тази дейност.

**Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 792**

На основание чл. 21, ал. 1, т. 8 и чл. 21, ал. 2 от ЗМСМА; чл. 12, ал. 1 от ЗОС и чл. 10, ал. 2 от Наредба № 1 на ОбС - Русе за общинската собственост, Общински съвет - Русе реши:

Предоставя безвъзмездно за управление, недвижими имоти - публична общинска собственост, намиращи се в гр. Русе, както следва:

1. Част от имот на пл. „Хан Аспарух” № 27, представляващ:

1.1 Самостоятелен обект в сграда с идентификатор 63427.2.1724.1.2 по Кадастралната карта на гр. Русе със застроена площ 44 кв.м., намиращ се в сграда № 1, разположена в ПИ с идентификатор 63427.2.1724, първи етаж, с предназначение на самостоятелния обект - друг вид самостоятелен обект в сграда.

1.2 Самостоятелен обект в сграда с идентификатор 63427.2.1724.1.4 по Кадастралната карта на гр. Русе, намиращ се в сграда № 1, разположена в ПИ с идентификатор 63427.2.1724, втори етаж, със застроена площ 310 кв.м., с предназначение на самостоятелния обект - за културна и обществена дейност.

Двата самостоятелни обекта са предмет на АОС № 6827/28.11.2012 г.

2. Имот, намиращ се по ул. „Мария Луиза“ № 19, бл. „Гурко“, вх. 3, представляващ самостоятелен обект в сграда с идентификатор 63427.2.228.6.199 по Кадастралната карта на гр. Русе със застроена площ 157 кв.м., заедно с 1,12 % ид. части от общите части на сградата и от отстъпеното право на строеж, намиращ се в сграда № 6, разположена в ПИ с идентификатор 63427.2.228, партер, с предназначение на самостоятелния обект - за детско заведение., предмет на АОС № 6488/30.05.2011 г.

3. Имот, намиращ се по ул. „Борисова“ № 16, бл. № 14, вх. 2, представляващ самостоятелен обект в сграда с идентификатор 63427.2.5612.2.19 по Кадастралната карта на гр. Русе със застроена площ 93,50 кв.м., заедно със 17, 320 % ид. части от общите части на партерния етаж на жилищния блок и 3,738 % ид. части от общите части на сградата и от отстъпеното право на строеж, намиращ се в сграда № 2, разположена в ПИ с идентификатор 63427.2.5612, партер, с предназначение на самостоятелния обект - за културна и обществена дейност, предмет на АОС № 6614/11.01.2012 г.

4. Имот, намиращ се по ул. „Борисова“ № 51, вх. 5, представляващ самостоятелен обект в сграда с идентификатор 63427.2.2136.8.25 по Кадастралната карта на гр. Русе със застроена площ 94,50 кв.м., заедно със съответния процент ид. части от общите части на сградата и от отстъпеното право на строеж, намиращ се в сграда № 8, разположена в ПИ с идентификатор 63427.2.2136, партер, с предназначение на самостоятелния обект - за детско заведение, предмет на АОС № 6722/11.07.2012 г.

5. Имот, намиращ се по ул. „Околчица“ № 9, представляващ ПИ с идентификатор 63427.7.138 по Кадастралната карта на гр. Русе с площ 3 213 кв.м., заедно с построената в него сграда с идентификатор 63427.7.138.1 със застроена площ 483 кв.м., двуетажна, с предназначение на сградата - за детско заведение, предмет на АОС № 6626/25.01.2012 г.,

на Общински детски център за култура и изкуство - гр. Русе, за срок от 5 /пет/ години.

Решението подлежи на оспорване чрез ОбС - Русе пред Административен съд -Русе в 14 - дневен срок от съобщаването му.

**3 Точка**

**Откриване процедура за продажба на недвижим имот – частна общинска собственост, с адрес: гр. Мартен, ул. „Рига“ №10, Община Русе, по реда на чл. 35, ал. 3 от ЗОС**

**Чл.-кор. проф. Хр. Белоев:** Госпожа Шилкова, заповядайте.

**Г-жа Д. Шилкова:** Стандартна процедура, имаме съгласие на кмета на Мартен.

**Чл.-кор. проф. Хр. Белоев:** Благодаря. Въпроси и изказвания по точката? Няма, гласуваме.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 793**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 3, чл. 8, ал. 1 и ал. 9, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе, Заявление вх.№ОИ-01-1/10.01.2018 г. и извлечение от Протокол №25/08.02.2018 г. на Комисията по общинска собственост, Общинският съвет реши:

1.Допълва годишната програма за управление и разпореждане с имоти общинска собственост за 2018 г. за продажба на общински поземлен имот – земя, представляващ застроен урегулиран поземлен имот (УПИ) VII-1180 в кв.78,с площ 772 кв.м., съгласно плана на гр. Мартен, с трайно предназначение на територията: Урбанизирана, начин на трайно ползване: Ниско застрояване (до 10 m), с адрес: гр. Мартен, Община Русе, ул. „Рига“ №10, предмет на АЧОС №5275/04.12.2007 г., вписан под №131, том 55, н.д. 14062/07, вх.рег.№19217 от 11.12.2007 г. по описа на Службата по вписвания – Русе, с прогнозен приход от продажбата в размер на 11 200,00 лева.

2. Дава съгласие за откриване на процедура за продажба на общински поземлен имот – земя, представляващ застроен урегулиран поземлен имот (УПИ) VII-1180 в кв.78, с площ 772 кв.м., съгласно плана на гр. Мартен, с трайно предназначение на територията: Урбанизирана, начин на трайно ползване: Ниско застрояване (до 10 m), с адрес: гр. Мартен, Община Русе, ул. „Рига“ №10, предмет на АЧОС №5275/04.12.2007 г., вписан под №131, том 55, н.д. 14062/07, вх.рег.№19217 от 11.12.2007 г. по описа на Службата по вписвания – Русе, на Йордан Тодоров Казаков на цена от 11 200,00 лева, без включени дължими данъци и такси.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**4 Точка**

**Прекратяване на съсобственост, чрез продажба на частта на Общината, в съсобствен недвижим имот, намиращ се в гр. Русе, ул. „Александровска“ № 106**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Предлагаме прекратяване съсобствеността с общината чрез изкупуване на нашия дял на стойност 56 800 лв.

**Чл.-кор. проф. Хр. Белоев:** Благодаря. Въпроси и изказвания? Да, заповядайте, г-жа Крушева.

**Г-жа Н. Крушева:** Относно материалът, бих искала да повдигна въпроса, как стои фактическото изясняване на собствеността, тъй като по скица, която е от кадастъра ние имаме незнайно количество собственост. Благодаря.

**Чл.-кор. проф. Хр. Белоев:** Да, благодаря. Госпожа Шилкова.

**Г-жа Д. Шилкова:** Общината има акт за собственост за този имот, знаете че той се атакува само по съдебен ред. Такава атака не е имало към момента, а скицата не удостоверява собственост на имот.

**Чл.-кор. проф. Хр. Белоев:** Да, благодаря. Изяснено, благодаря. Други? Да, Иво Пазарджиев.

**Г-н Иво Пазарджиев:** Уважаеми господин Председател, уважаеми господин Кмете, уважаеми колеги общински съветници, както виждаме предлага ни се да прекратим съсобственост като …

**Чл.-кор. проф. Хр. Белоев:** Моля за тишина.

**Г-н Иво Пазарджиев:** … имаме доста съсобственици, единия от тях иска да изкупи дела на общината. Това са съгласно Закона за собствеността няма проблем да се случи. Ний …, би следвало съгласно проекта за решение да му го продадем на оценката, която лицензирания оценител е определил. Считаме, обаче, че няма причина да привилегироваме единия съсобственик за сметка на другите, поради което биха били …, има вариант да се генерират повече приходи за общинския бюджет. Считаме, че съдебната делба и изнасянето на имота на публична продан биха били по-добрия вариант. Така, че предлагам материалът да бъде оттеглен и да се пристъпи към съдебна делба.

**Чл.-кор. проф. Хр. Белоев:** Да, госпожа Шилкова.

**Г-жа Д. Шилкова:** Господин Пазарджиев, предложението, което сме внесли, както Вие казахте е законосъобразно. Вашите забележки и искането ви за съдебна делба по комисии бяха за другата точка, която ние оттеглихме. Не виждам основание за оттегляне на тази, след като нямаше абсолютно никакви коментари, предложения по комисии, нито има основание за това.

**Чл.-кор. проф. Хр. Белоев:** Благодаря. Поддържате ли предложението? (коментар от зала не се чува) Да. Пазарджиев.

**Г-н Иво Пазарджиев:** Да, нямаше коментари по комисии, не е проблем да бъдат направени на сесия. Нашето … Предложението ви наистина е законосъобразно, както Вие казахте, но моето предложение и мотивите, които излагам са по целесъобразност. Ако се пристъпи към съдебна делба и имота бъде изнесен на публична продан биха се генерирали повече средства в общинския бюджет. Кратко, точно и ясно го казвам. ( коментар от зала не се чува)

**Чл.-кор. проф. Хр. Белоев:** Господин Пазарджиев, само въпрос Вие … (коментар от зала не се чува), да изясня нещо … Предложихте вносителите да оттеглят точката или Вие предлагате да се оттегли точката, за да гласуваме?

**Г-н Иво Пазарджиев:** Аз предлагам точката да бъде оттеглена. И предлагам да ограничите репликите от място, които ми направи, които ми прави всеки път заместник-кмета Иван Григоров. Искам да му направите официална забележка.

**Чл.-кор. проф. Хр. Белоев:** Да, правя, правя на всеки един забележка не само на него и един шум има в залата, който на няколко пъти призовавам това да прекрати.

**Г-н Иво Пазарджиев:** Ако …, ако …, ако репликите от място продължат, искам да си влезете в правомощията и да изпълнявате правилника.

**Чл.-кор. проф. Хр. Белоев:** Да, благодаря, ще вляза. Доктор Константинова.Не допускам реплики от място, знаете много добре. Не съм чул това, което е направено, но правя забележка на всички в залата.

**Д-р Т. Константинова:** Това е точка, която не е гледана в двете комисии, в които аз участвам, в резултат, на което в момента имам пълното право да коментирам. След като четем едно изречение, в което се казва – „Останалата част от дворното място и сградата са собственост на трети лица. Налице е съсобственост в ПИ, идентификатор и т.н. , Община Русе притежава дял от терена без да е собственик на части от сградите построени в имота“. Само това изречение е достатъчно за средно интелигентния човек да разбере, че гласувайки „за“ предложението за решение и това го изказвам с пълното съзнание, че може да обидя или засегна някой почтен човек, е видимо ясно, че е привилегирован, привилегировано семейството, което е поискало. Защо не помислим, че и другите съсобственици могат да се явят и да пожелаят същото? Защо трябва отново общинския съвет да стане жертва на нечии интереси и след това да бъдем обвинявани от хората, че гласуваме непочтено, че има привилегировани, че има други хора, които биха скочили и казали „Защо? И аз съм съсобственик, и аз искам.“ Това е толкова прозрачно, пак казвам, моля за извинение тези, които не са виновни за внасянето на този материал и наистина подкрепям и апелирам да се оттегли тази точка в рамките на известен период от време.

**Чл.-кор. проф. Хр. Белоев:** Благодаря. Вносителите. (коментар от зала не се чува) Да, има предложение от Иво Пазарджиев за оттегляне на точката, което ще го подложа на гласуване. За оттегляне на точката, подгответе за гласуване. Да, гласуваме.

**КВОРУМ – 48. С 17 гласа „за”, 9 „против” и 22 „въздържали се” не се прие предложението.**

**Чл.-кор. проф. Хр. Белоев:** Решението по точката така, както е предложено. Режим на гласуване.

**КВОРУМ – 47. С 27 гласа „за”, 8 „против” и 12 „въздържали се” се прие**

**РЕШЕНИЕ № 794**

На основание чл. 21, ал. 1, т. 8 и чл. 21, ал. 2 от ЗМСМА; чл. 8, ал. 9, чл. 36, ал. 1, т. 2 и чл. 41, ал. 2 от ЗОС, чл. 26, ал. 1, т. 1, чл. 34, ал. 1, т. 2 и чл. 34, ал. 3 от Наредба

№ 1 за общинската собственост на ОбС-Русе, протокол № 25/08.02.2018 г. на Комисията по общинска собственост и заявление вх. № ОИ-10-7/12.01.2018 г., Общинският съвет реши:

1. Допълва Годишната програма за управление и разпореждане с имотите -общинска собственост за 2018 г. с продажба на общински дял, предмет на АОС № 6349/09.12.2010 г. от недвижим имот, намиращ се в гр. Русе, ул. „Александровска“ № 106, представляващ 78,234/703 кв.м. ид. част от ПИ с идентификатор 63427.2.4188 по Кадастрална карта на гр. Русе, целия с площ от 703 кв.м., с прогнозен приход от продажба в размер на 56 800 лева, без включени дължими данъци и такси.

2. Дава съгласие за прекратяване на съсобствеността между Община Русе от една страна и Петранка Димитрова Шопова, и Георги Анастасов Шопов от друга страна, чрез продажба на частта на Общината, представляваща 78,234/703 кв.м. ид. част от съсобствен ПИ с идентификатор 63427.2.4188 по Кадастрална карта на гр. Русе, целия с площ от 703 кв.м., намиращ се в гр. Русе, ул. „Александровска“ № 106, предмет на АОС № 6349/09.12.2010 г., вписан под № 26, т. 40, н.д. 8443, вх. рег. № 16694/23.12.2010 г. в Службата по вписванията - гр. Русе към Агенцията по вписванията, срещу заплащане от Петранка Димитрова Шопова, и Георги Анастасов Шопов, на цена в размер на 56 800 лв., без включени дължими данъци и такси.

Дължимите данъци и такси са за сметка на купувачите.

Решението подлежи на обжалване чрез ОбС-Русе пред Административен съд-Русе в 14-дневен срок от съобщаването му.

**5 Точка**

**Откриване процедура за продажба на общински имот, попадащ в територия по §4 от ПЗР на ЗСПЗЗ в землището на с. Николово, м. „Дрибак 3,4“**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Стандартна процедура търг, съобразен е коефициента за продажба, определен от общинския съвет.

**Чл.-кор. проф. Хр. Белоев:** Благодаря. Въпроси и изказвания? Няма, гласуваме точката.

**КВОРУМ – 50. С 49 гласа „за”, 1 „против” и 0 „въздържали се” се прие**

**РЕШЕНИЕ № 795**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 и чл. 41, ал. 2 от ЗОС, чл.30 от Наредба №1 за общинската собственост на Общински съвет – Русе, заявлениe за закупуване на имот и извлечение от Протокол №25/08.02.2018 г. на КОС, Общинският съвет реши:

Дава съгласие за откриване на процедура за продажба чрез публичен търг с явно наддаване на земеделска земя, представляваща имот №503.1642, с площ 473 кв.м., с начин на трайно ползване - за земеделски труд и отдих, четвърта категория, намиращ се в землището на с. Николово, местност „Дрибак 3,4", попадащ в територия по §4 ПЗР към ЗСПЗЗ, предмет на АОС №8540/12.01.2018 г., вписан под №144, том 1, н.д. 149, дв.вх. 414, вх. №428 от 16.01.2018 г. по описа на Службата по вписвания – гр. Русе, при начална тръжна цена 2 164,00 лв. /две хиляди сто шестдесет и четири лева/, без дължими, данъци и такси.

Дължимите данъци и такси да се определят след провеждане на търга и са за сметка на спечелилия търга купувач.

**6 Точка**

**Откриване процедура за продажба на недвижим имот – частна общинска собственост, с адрес: гр. Русе, кв. „Средна кула“, ул. „Басарбовска“ №8, по реда на чл. 35, ал. 3 от ЗОС**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Поддържам предложението.

**Чл.-кор. проф. Хр. Белоев:** Благодаря. Въпроси и изказвания по точката? Няма, гласуваме.

**КВОРУМ – 50. С 49 гласа „за”, 0 „против” и 1 „въздържали се” се прие**

**РЕШЕНИЕ № 796**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1 и ал. 9, чл. 35, ал. 3, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе, Заявление вх. №ОИ-01-3/02.02.2018 г. и извлечение от Протокол №25/08.02.2018 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2018 г. с продажба на общински поземлен имот с идентификатор 63427.10.812 по кадастралната карта и кадастралните регистри на град Русе, с площ 905,00 кв.м., с трайно предназначение – урбанизирана територия, с начин на трайно ползване – ниско застрояване (до 10 м), с адрес: град Русе, кв. „Средна кула“, ул.„Басарбовска“ №8, предмет на АЧОС №8535/05.01.2018 г., (вписан под № 52, т. 1, н.д. № 55, ДВР 181, вх. № 194 / 10.01.2018 г. по описа на Службата по вписвания - Русе), с прогнозен приход от продажбата в размер на 17 600,00 лв. (Седемнадесет хиляди и шестстотин лева).

2. Дава съгласие за продажба на общински поземлен имот с идентификатор 63427.10.812 по кадастралната карта и кадастралните регистри на град Русе, с площ 905,00 кв.м., с трайно предназначение – урбанизирана територия, с начин на трайно ползване – ниско застрояване (до 10 м), с адрес: град Русе, кв. „Средна кула“, ул.„Басарбовска“ №8, предмет на АЧОС №8535/05.01.2018 г. (вписан под № 52, т. 1, н.д. № 55, ДВР 181, вх. № 194 / 10.01.2018 г. по описа на Службата по вписвания - Русе), на Кремена Димитрова Йосифова срещу заплащане на цена от 17 600,00 лв. (Седемнадесет хиляди и шестстотин лева), без включени дължими данъци и такси. Последните са за сметка на купувача.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**7 Точка**

**Учредяване възмездно право на пристрояване – изграждане на рампа за достъпна среда към сграда с обществено обслужващо предназначение с идентификатор 63427.4.2488.1, с адрес, ж.к. „Дружба 2“, ул. „Йосиф Цанков“ №5 А, гр. Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** За предлаганата рампа има одобрен проект. Комисия общинска собственост също е одобрила възмездното право на пристрояване, поддържам предложението.

**Чл.-кор. проф. Хр. Белоев:** Благодаря. Въпроси и изказвания по точката? Няма, гласуваме.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 797**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 38, ал. 2 и чл. 41, ал. 2 от ЗОС, чл. 8, ал. 1, ал. 9 от ЗОС, чл. 26, ал. 1, т. 3 и чл. 42, ал. 2 от Наредба №1 за общинската собственост на Общински съвет – Русе и Протокол №25/08.02.2017 г. на Комисията по общинска собственост, Общинският съвет реши:

1. Допълва Годишната програма за управление и разпореждане с имоти общинска собственост за 2018 г. с учредяване възмездно право на пристрояване за изграждане на рампа за достъпна среда, със застроена площ от 10,41 кв.м. към сграда с идентификатор 63427.4.2488.1 по Кадастралната карта и кадастралните регистри на гр. Русе, с адрес ж.к. „Дружба 2“, ул. „Йосиф Цанков“ №5 А, гр. Русе върху имот-частна общинска собственост с идентификатор 63427.4.2488 по Кадастралната карта и кадастралните регистри на гр. Русе, предмет на АОС №8548/22.02.2018 г., с прогнозен приход от учредяването на правото на пристрояване в размер на 1 138,80 лв.

2. Дава съгласие за учредяване възмездно право на пристрояване за изграждане на рампа за достъпна среда, със застроена площ от 10,41 кв.м. към сграда с идентификатор 63427.4.2488.1 по Кадастралната карта и кадастралните регистри на гр. Русе, с адрес ж.к. „Дружба 2“, ул. „Йосиф Цанков“ №5 А, гр. Русе върху имот-частна общинска собственост с идентификатор 63427.4.2488 по Кадастралната карта и кадастралните регистри на гр. Русе, предмет на АОС №8548/22.02.2018 г., в полза на „РУС – БУЛСТРОЙ“ ЕООД, ЕИК 200070538, съобразно предвижданията на одобрен от Главния архитект на Община Русе на 30.01.2018 г. проект, срещу заплащане на цена в размер на 1138,80 лв., без включени дължими данъци и такси, които са за сметка на търговското дружество.

Решението подлежи на оспорване чрез Общински съвет – Русе пред Административен съд – Русе, по реда на АПК в 14-дневен срок от съобщаването му.

**8 Точка**

**Учредяване на безвъзмездно право на ползване върху част от самостоятелен обект в сграда – частна общинска собственост, намиращ се в гр. Русе, бул. Ген. Скобелев № 45, ет. 3, в полза на фондация „Русе - град на свободния дух“, за срок от 5 години**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Става въпрос за една стая по „Скобелев“45 за срок от 5 години, поддържам предложението.

**Чл.-кор. проф. Хр. Белоев:** Благодаря. Въпроси и изказвания? Няма, гласуваме.

**КВОРУМ – 49. С 46 гласа „за”, 0 „против” и 3 „въздържали се” се прие**

**РЕШЕНИЕ № 798**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 8, ал. 1 и ал. 9, чл. 39, ал. 2 и ал. 4 от ЗОС; чл. 44, ал. 2 и ал. 4 от Наредба № 1 за общинската собственост на Общински съвет – Русе и протокол № 26 от 02.03.2018 г. на Комисия по общинска собственост, Общински съвет - Русе реши:

1. Допълва Годишна програма за управление и разпореждане с имотите - общинска собственост през 2018 г. на Община Русе с учредяване безвъзмездно право на ползване за срок от пет години спрямо: стая № 314, с площ 43,90 кв. м, представляваща част от самостоятелен обект в сграда с идентификатор: 63427.2.4805.3.3, целия с площ 462,28 кв. м, с предназначение: за делова и административна дейност, брой нива на обект – едно, разположен на трети етаж в сграда № 3, в ПИ с идентификатор: 63427.2.4805, с административен адрес: гр. Русе, бул. Ген. Скобелев № 45, предмет на АЧОС № 6643/16.02.2012 г.
2. Дава съгласие за учредяване на безвъзмездно право на ползване върху стая № 314, с площ 43,90 кв. м, представляваща част от самостоятелен обект в сграда с идентификатор: 63427.2.4805.3.3, целия с площ 462,28 кв. м, с предназначение: за делова и административна дейност, брой нива на обект – едно, разположен на трети етаж в сграда № 3, в ПИ с идентификатор: 63427.2.4805, с административен адрес: гр. Русе, бул. Ген. Скобелев № 45, на Фондация „Русе - град на свободния дух“, БУЛСТАТ 176461951, за срок от 5 години.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**9 Точка**

**Премахване на едноетажна масивна сграда – сграда на транспорта, намираща се в урегулиран поземлен имот (УПИ) I-1719, кв. 120 по плана на гр. Мартен, общ. Русе**

**Чл.-кор. проф. Хр. Белоев:** Заповядайте, господин Наков.

**Г-н Дим. Наков:** Благодаря ви. Уважаеми общински съветници, с това предложение се предлага да се премахне сграда в град Мартен. Предложението е направено във връзка с искане на кмета на Мартен господин Димо Тонев. Извършена на база на това комисия, която е обследвала сградата и е установено, че тя не отговаря на нормативните изисквания на чл. 169 от Закона за устройство на територията за носимоспособност, безопасност при пожар, хигиена, безопасност при експлоатация и така нататък, затова се предлага сградата да бъде премахната.

**Чл.-кор. проф. Хр. Белоев:** Да, благодаря. Има искане от кмета на Мартен, което приемам като положително становище. Въпроси и изказвания? Няма. Гласуваме точката.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 799**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 1 от Закона за общинската собственост, чл. 26, ал. 1, т. 9 от Наредба № 1 за общинската собственост на Общински съвет – Русе и във връзка с чл. 197, ал. 1 от Закона за устройство на територията, Общинският съвет реши:

1. Дава съгласие за премахване на масивна едноетажна сграда със застроена площ 45,00 кв.м. и с предназначение – сграда на транспорта, находяща се в УПИ I-1719, кв.120 по плана на гр. Мартен, общ. Русе, предмет на Акт за публична общинска собственост № 7371 от 17.11.2014 г.

2. Упълномощава кмета на Община Русе да организира премахването на сградите и разчистването на терена от отпадъци.

**10 Точка**

**Приемане на решение относно придобиване на инвестиции, извършени в активи – общинска собственост, от „Водоснабдяване и канализация“ ООД – Русе на територията на Община Русе за периода от 01.01.2017 г. до 31.12.2017 г., съгласно Договор за стопанисване, поддържане и експлоатация на ВиК системите и съоръженията и предоставянето им за управление на „Асоциация по водоснабдяване и канализация на обособената територия, обслужвана от „Водоснабдяване и канализация“ ООД – Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Към предложението е приложен подробен списък на извършените от ВиК през 2017 година инвестиции, предлагаме общината да ги придобие и да ги предостави за управление на Асоциацията по ВиК.

**Чл.-кор. проф. Хр. Белоев:** Благодаря. Въпроси и изказвания? Няма, гласуваме точката.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 800**

О На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.8, ал.1 и чл.34, ал.1 от Закона за общинската собственост, във връзка с чл.198б, т.2 и чл.198ж от Закона за водите, във връзка с чл.37, ал.1 от Правилника за организацията и дейността на асоциациите по водоснабдяване и канализация, Общински съвет – гр. Русе реши:

1. Одобрява и дава съгласие Община Русе да приеме и да придобие инвестиции извършени в активи – общинска собственост от страна на „Водоснабдяване и канализация“ ООД – Русе, на територията на Община Русе, за периода от 01.01.2017 г. до 31.12.2017 г., в размер на 1 740 746,73 лева, представляващи рехабилитация и реконструкция на съществуваща ВиК инфраструктура – публична общинска собственост, както и изграждане на нова такава, подробно описани в нарочен списък - Приложение №1, неразделна част от настоящото решение.
2. Дава съгласие след придобиване на инвестициите (активите) по точка 1 от настоящото решение, същите да бъдат предоставени за управление на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе.

**11 Точка**

**Отдаване под наем на част от сграда – частна общинска собственост за клуб на Сдружение „Тъндърс 2020“**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Предлагаме да се предоставят под наем 4 стаи в сградата на бившето училище по ЖП транспорт на Сдружение „Тъндърс 2020“. Там ще се провеждат обучения, свързани с мотоциклетизъм и спорт, поддържаме предложението.

**Чл.-кор. проф. Хр. Белоев:** Благодаря. Въпроси и изказвания? Да, заповядай. Траян Тотев.

**Г-н Тр. Тотев**: Във връзка със скорошното учредяване на сдружението, според мен е редно срока на договора да бъде намален от 5 на 3 години. ( коментар от зала не се чува) Учредяването на сдружението, да 2020. (коментар от зала не се чува) Тук пише, че сдружението е учредено съвсем скоро.

**Чл.-кор. проф. Хр. Белоев:** Моля, моля за тишина. Задайте си въпроса, за да се отговори.

**Г-н Тр. Тотев**: Това е изказването ми, че трябва да бъде според мен намален от 5 на 3 години, понеже съвсем скоро е учредено сдружението.

**Чл.-кор. проф. Хр. Белоев:** Добре, благодаря, Пламен Стоилов.

**Г-н Пл. Стоилов:** Само да обясня, че във връзка с възможността да наемат помещение, този мото клуб извърши пререгистрация. Това е един от най-старите мото клубове и за мене е абсолютно обидно да се отнасяме по тоя начин към едни достойни хора, които се грижат за това произшествията с мотоциклети по пътищата да са по-малко. Просто е обидно към тях. Аз ви призовавам да ги подкрепим, а не да вървим по процедурни хватки. Минало е за законосъобразност, ЗОРС е казал, че това е законосъобразно, да ги подкрепим.

**Чл.-кор. проф. Хр. Белоев:** Господин Тотев, след като беше изяснено, че има пререгистрация, това е един от старите клубове, поддържате ли предложението на 3 години, за да го подложа на гласуване? (коментар от зала не се чува) Поддържате го. Да, други? Иво Пазарджиев.

**Г-н Иво Пазарджиев:** Господин Кмете, аз също, както Вас смятам, че хората имат наистина една много добра дейност, дори ги познавам повечето хора, но в случая подвеждате общинските съветници като казвате, че това е пререгистрация. Не, не е пререгистрация, погледнете си материала, това е ново сдружение. Иначе, дейността им е прекрасна, всички в Русе ги познаваме. Ново сдружение регистрирано през 2018 година за първи път.

**Чл.-кор. проф. Хр. Белоев:** Да, благодаря. (коментар от зала не се чува)

**Г-н Иво Пазарджиев:** Не. Не е пререгистрация.

**Чл.-кор. проф. Хр. Белоев:** Моля, благодаря.

**Г-н Иво Пазарджиев:** Проверете си материала, не е пререгистрирано, самите хора бяха на комисия по младежта и спорта, и те го казаха, че са си направили нова регистрация.

**Чл.-кор. проф. Хр. Белоев:** Да, благодаря. Считам, че … Да, заповядайте, Мирослав Славчев.

**Г-н М. Славчев:** Просто бях провокиран да взема думата. Искам да кажа, че рокерите от въпросния клуб това помещение, което искат да го вземат ще го ремонтират изцяло със средства от техния членски внос. Много трудно се събират такива пари, за 3 години издевателства ще бъде някакво такова. Просто аз разбирам намерението на колегите уважавам ги, но всички ги знаем кои са „Тъндърс“ в Русе, много известен клуб, един от първите, както каза кмета. Това дали са се пререгистрирали, дали са направили по някаква друга причина, може би те трябва да го обяснят, обаче 3 години е твърде малко. Те наистина смятат да правят някакъв много сериозен ремонт там, заделили са някакви пари, търсят спонсори, ще бъде не добра практика за мен.

**Чл.-кор. проф. Хр. Белоев:** Да, благодаря. Други? Иво Пазарджиев, реплика?

**Г-н Иво Пазарджиев:** Ако това е така, което колегата Славчев казва, че наистина ще правят инвестиции и ремонти това би трябвало да ни беше казано предварително. Така, че колегата Тотев ще прецени дали да си оттегли предложението, но наистина всички ги познаваме тия хора и знаем, че дейността им е добра.

**Чл.-кор. проф. Хр. Белоев:** Да, благодаря. Господин Тотев? (коментар от зала не се чува) Оттегляте. Да, благодаря. Други изказвания? Гласуваме материала така, както е внесено предложението. Режим на гласуване. В спора се ражда истината, нали, то е казано. Моля за тишина.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 801**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 14, ал. 6 от Закона за общинската собственост, във връзка с чл. 15, ал. 6 от Наредба № 1 на Общинския съвет за общинската собственост, във връзка с чл. 1, т. 2, чл. 2, ал. 1, т. 21, чл. 3, чл. 4 и чл. 5 от Наредба №2 на Общинския съвет за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да се отдадат под наем за срок от пет години на Сдружение „Тъндърс 2020“, ЕИК 204963191, стаи с номера 1, 2, 3 и 4 с обща площ от 254,00 кв.м, разположени в югоизточната част на сграда с идентификатор по Кадастралната карта на гр. Русе 63427.1.4.2, със застроена площ на цялата сграда – 685,00 кв. м, с предназначение – сграда на транспорта, брой етажи - един, разположена в поземлен имот с идентификатор по Кадастралната карта на гр. Русе 63427.1.4, с административен адрес: гр. Русе, ул. „Братя Обретенови“ № 9, предмет на АЧОС № 7446/18.06.2015 г., отдавани под наем като клуб на сдружението, при спазване на изискванията на чл. 305, ал. 1 от ЗПУО, срещу заплащане на месечна наемна цена 108,00 лв. без включен ДДС.

**12 Точка**

**Отдаване под наем на самостоятелен обект в сграда – частна общинска собственост за клуб на Сдружение „Съюз на пенсионерите – 2004“**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Отдаваме под наем една стая в блок 213, в квартал „Чародейка“ …

**Чл.-кор. проф. Хр. Белоев:** Моля за тишина.

**Г-жа Д. Шилкова:** … на Съюза на пенсионерите 2004, поддържам предложението.

**Чл.-кор. проф. Хр. Белоев:** Благодаря. Въпроси и изказвания по точката? Не виждам, гласуваме.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 802**

На основание чл.21, ал.2, във връзка с чл.21, ал.1, т.8 от Закона за местното самоуправление и местната администрация, във връзка с чл.14, ал. 6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с раздел І, чл.1, т.2, чл.2, ал.1, т.21, раздел ІІ, чл. 3, чл. 4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да се отдаде под наем за срок от пет години на Сдружение „Съюз на пенсионерите - 2004“, БУЛСТАТ 131363641, за нуждите на общинския съвет на сдружението на територията на Община Русе, самостоятелен обект в сграда - частна общинска собственост, с идентификатор по Кадастралната карта на гр. Русе 63427.6.125.1.18, с административен адрес: гр. Русе, кв. „Чародейка-Г-Юг“, ул. „Тодор Икономов“ №1, бл. 213, вх. 1, ет. 0, предмет на АЧОС №780/25.05.1998 г., с площ от 43,56 кв. м., брой нива на обекта – едно, с предназначение – друг вид самостоятелен обект в сграда, за клуб на сдружението и месечна наемна цена – 23,00 лв. без включен ДДС.

**13 Точка**

**Отдаване под наем на самостоятелен обект в сграда – частна общинска собственост за клуб на Сдружение „Смело сърце“**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Предоставяме на Сдружение „Смело сърце“ още една стая в бл. „Йордан Йовков“ за срок от 5 години. Мисля, че всички сте запознати с дейността на сдружението.

**Чл.-кор. проф. Хр. Белоев:** Благодаря. Въпроси и изказвания по точката? Няма, гласуваме.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 803**

На основание чл.21, ал.2, във връзка с чл.21, ал.1, т.8 от Закона за местното самоуправление и местната администрация, във връзка с чл.14, ал. 6 от Закона за общинската собственост, във връзка с чл.15, ал. 6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т.21, чл. 3, чл. 4 и чл.5 от Наредба №2 на Общинския съвет за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да се отдаде под наем за срок от пет години на Сдружение „Смело сърце“, БУЛСТАТ 175775358, помещение с полезна площ от 25,00 кв.м, разположено в северозападната част на самостоятелен обект в сграда с идентификатор по Кадастралната карта на гр. Русе 63427.2.2601.16.26, целият със застроена площ от 54,31 кв.м, брой нива на обекта – едно, с предназначение – за делова и административна дейност, с административен адрес гр. Русе, ЦГЧ, ул. „Борисова“ №99, бл. „Йордан Йовков“, първи (партерен) етаж, южно от вход „Г“, предмет на АЧОС №6950 от 18.04.2013 г., като клуб на сдружението, срещу заплащане на месечна наемна цена – 13,20 лв. без включен ДДС.

**14 Точка**

**Определяне на пасища, мери за общо и индивидуално ползване и одобряване на годишен план за паша**

**Чл.-кор. проф. Хр. Белоев:** Госпожа Барашка.

**Г-жа Г. Барашка:** Уважаеми общински съветници, с настоящия проект на решение, предлагаме на общински съвет да вземе 3 решения: за определяне на пасища, мери от общинския поземлен фонд на Община Русе за общо и индивидуално ползване, за определяне размера, местоположението на общинските пасища, мери и предоставяне и актуализиране на ползването на мерите и пасищата. Това е стандартна процедура, всяка година се приема решението на общински съвет. **Чл.-кор. проф. Хр. Белоев:** Да, благодаря. Въпроси и изказвания по точката? Няма, гласуваме.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 804**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 37и, ал. 3, чл. 37о, ал. 1 и ал. 4, чл. 37и, ал. 13 и 14 от ЗСПЗЗ, при съответно приложение на чл. 14, ал. 7 от ЗОС, чл. 11, ал. 1 и 2 от Наредба № 1 за общинската собственост на Общински съвет – Русе, Общинският съвет реши:

1. Дава съгласие за предоставяне на общински пасища, мери за общо и индивидуално ползване. Подлежащите на разпределение за 2018 – 2019 стопанска година пасища и мери от ОПФ за индивидуално ползване да се отдават под наем за период от шест стопански години. Останалите след разпределението свободни общински пасища, мери да се отдадат под наем за срок от една стопанска година чрез публичен търг с явно наддаване по реда на Наредба № 1 за общинската собственост на Общински съвет - Русе след утвърждаване на начални тръжни цени за 2018-2019 стопанска година по реда на чл. 76, ал. 1 и 2 от същия нормативен акт.
2. Определя общински пасища, мери за общо и индивидуално ползване, съгласно Приложение № 1.
3. Определя размера и местоположението на мерите и пасищата за общо и индивидуално ползване и утвърждава правила за ползване на общинските пасища, мери, съгласно Приложение № 2.
4. Приема Годишния план за паша, съгласно Приложение № 3.

**15 Точка**

**Приемане на бюджетна прогноза 2019-2021 г. - местни дейности на Община Русе и приложения**

**Чл.-кор. проф. Хр. Белоев:** Да, заповядайте, г-жа Пенева.

**Г-жа Ем. Пенева:** Уважаеми дами и господа общински съветници, предложението е за бюджетна прогноза 2019-2021 г. Същата е разработена по указания на министерството на финансите, което получихме на 12.02.2018 г. Съобразени са всички бюджетни параметри със Закона за държавния бюджет на Република България за 2018 година и също всички настъпили нормативни промени. Местните приходи са планирани на база на реална оценка, съобразена със Закона за местни данъци и такси. И след извършен анализ съответно са елиминирани еднократни приходи. Трансферите за местни дейности, изравнителна субсидия, снегопочистване, целевата субсидия за капиталови разходи за периода 2019-2021 г. са заложени на параметрите от одобрените със Закона за държавния бюджет на Република България за 2018 г. Разходите съответно за местни дейности са разработени по функции и групи, като са елиминирани отново еднократните разходи и също преходните остатъци от предходната година. Открита бе техническа грешка в Приложение 6г, същото е входирано в общинския съвет, разгледано по комисии. Поддържаме предложението.

**Чл.-кор. проф. Хр. Белоев:** Да, благодаря. По предложението въпроси и изказвания? Да, Сашо Неделчев.

**Г-н Ал. Неделчев:** Благодаря, проф. Белоев. Уважаеми господин Кмете, уважаеми колеги, на комисия по бюджет и финанси поставих един въпрос по повод бюджетната прогноза, касаещ летище Щръклево, което е общинска собственост от около 2 години, да не объркам датите точно, приблизително толкова. За следващите 3 години какви са реалните приходи, респективно разходи, които общината ще получи или направи във връзка с тази новопридобита от държавата собственост? Получих уверение, че до сесията ще получа информация, но не съм получил, затова молбата ми е, ако може малко разяснения. Благодаря.

**Чл.-кор. проф. Хр. Белоев:** Да, благодаря. Госпожа Пенева, заповядайте.

**Г-жа Ем. Пенева:** Става въпрос за бюджетна прогноза действително 2019-2021 г. Това, което Ви е отговорено на комисии, не е записано и по протоколите, че трябва писмено да Ви бъде отговорено, за което съжалявам. Прогнозата, която е направена в предложението касае нормативната база, която имаме в момента. Както всички знаете таксите специално на летището, които са приети от вас са изключително ниски. Приходите от тях в момента са около 3 000 лева и това съответно е заложено в бюджетната прогноза към настоящия момент. Също така тази прогноза подлежи на актуализация може би септември месец и съответно с приемането на бюджета за следващата година при съответно променена нормативна база или променени параметри на приходи за летищната площадка ще бъде коригирана съответно и прогнозата. (коментар от зала не се чува)

**Чл.-кор. проф. Хр. Белоев:** Разходите … (коментар от зала не се чува)

**Г-жа Ем. Пенева:** Разходите на летището са заложени в бюджетната прогноза, която касае общинските предприятия. Летището, както знаете се стопанисва от ОП „Паркстрой“.

**Чл.-кор. проф. Хр. Белоев:** Да, благодаря. Други? Няма. Гласуваме точката.

**КВОРУМ – 45. С 44 гласа „за”, 0 „против” и 1 „въздържали се” се прие**

**РЕШЕНИЕ № 805**

На основание чл.21, ал.2 във връзка с чл.21, ал.1, т.12 от ЗМСМА, чл. 83, ал.2 от Закона за публичните финанси и чл.16 от Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе, Общинския съвет реши:

**Приема:**

І. Бюджетна прогноза за периода 2019-2021 годинана постъпленията от местни приходи и на разходите за местни дейности – Приложение №8 от Указанията на Министерство на финансите БЮ №1/12.02.2018г.

ІІ. Прогноза на показателите за поети ангажименти и за задълженията за разходи за периода 2019-2021 година - Приложение 1а от Указанията на Министерство на финансите БЮ №1/12.02.2018г.

ІІІ. Консолидирана информация по Приложение №6а - Прогноза за намерения за поемане на задължения чрез договори за финансов лизинг и други форми на дълг за периода 2019-2021г. – съгласно Указанията на Министерство на финансите БЮ №1/12.02.2018г.

ІV. Консолидирана информация по Приложение №6б - Прогноза за нов дълг и финансиране чрез заеми на база действащи договори и намерения за поемане на задължения по нови заеми за периода 2019-2021г. – съгласно Указанията на Министерство на финансите БЮ №1/12.02.2018г.

V. Консолидирана информация по Приложение №6в -Справка за разходите за лихви на начислена основа по обслужване на заемите на база действащи договори за заеми и намерения за поемане на задължения по нови договори за заеми за периода 2017-2021г.- съгласно Указанията на Министерство на финансите БЮ №1/12.02.2018г.

VІ. Прогноза за общинския дълг (включително и намеренията за поемане на нов дълг) и разходите за лихви по него за периода 2019-2021 година- Приложение №6г от Указанията на Министерство на финансите БЮ №1/12.02.2018г.

VІІ. Справка за ефекта от увеличението на минималната работна заплата за периода 2019-2021 година за делегираните от държавата дейности, финансирани чрез бюджетите на общините - Приложение №7в от Указанията на Министерство на финансите БЮ №1/12.02.2018г.

VІІІ. Справка за приходите от концесии по бюджета на общината за периода 2018-2021 година - Приложение №8а от Указанията на Министерство на финансите БЮ №1/12.02.2018г.

ІХ. Консолидирана информация по Приложение 10а „Прогноза за приходите и разходите на нефинансовите предприятия за периода 2019-2021г. и за активите и пасивите им към 31 декември на съответната година“, съгласно Указания на Министерство на финансите БЮ №1/12.02.2018г.

**16 Точка**

**Корекция на Бюджета на Община Русе за 2018 година**

**Чл.-кор. проф. Хр. Белоев:** Госпожа Пенева, заповядайте.

**Г-жа Ем. Пенева:** Настоящата корекция на бюджета за 2018 година основно включва предложение за разпределение на сумата от 700 000 лева за ремонт на улична мрежа в малките населени места. И съответно включване на нови обекти в инвестиционната програма на общината по повод разпределение на преходен остатък от 2017 година в социалната сфера. Поддържаме предложението във вида, в който е входирано.

**Чл.-кор. проф. Хр. Белоев:** Благодаря. Въпроси и изказвания? Да, заповядайте, г-н Владов.

**Г-н Вл. Владов:** Уважаеми господин Кмет, уважаеми колеги, само искам да попитам по ремонта на уличната мрежа в селата, с какво ще бъде изградена? Защото напоследък, в последните години се наблюдава една временна настилка, която 2 дена след полагането я няма. Дали ще бъде така или малко по-трайно. Благодаря.

**Чл.-кор. проф. Хр. Белоев:** Благодаря. Господин Наков.

**Г-н Дим. Наков:** Благодаря ви. Ами, въпросът е резонен с цел да се направи контрол за разходване на вложените средства. Това става винаги под контрола на специалистите в Дирекция „Устройство на територията, контрол на строителството“. Това, което кмета на даденото населено място изисква като ремонт, като нужда, което той е идентифицирал, нашите специалисти оглеждат, дават своето експертно становище и от миналата година, даже да не кажа от 2 години насам само в крайни случаи се допуска частично изкърпване на явно там, където участъците са много сериозно като ремонти, иначе се кара цяла улица от край до край. Мисля, че всички, които са ходили в малките населени места ще могат да го потвърдят с изцяло асфалтиране, от бордюр до бордюр и от кръстовище до кръстовище. Почти няма място, където е стигнало донякъде, дори и така да се получи, поради факта, че авансово се определят според сумите дебелината на асфалта, неговото ..., стойността му колко може да си го позволим, дори и да стигнем, когато се вижда, че не достигат 20 тона или 30 тона, това нещо община Русе ръководството е гъвкаво и сме оправяли тия положения, така че смятам, че няма основания за безпокойства. Практиката, която сме създали за определяне на участъците за ремонт, начина на ремонтиране и начина на разходване на средствата е много добър, така че, мисля че трябва да вървим в същата посока.

**Чл.-кор. проф. Хр. Белоев:** Да, благодаря. Други? Няма, гласуваме точката.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 806**

На основание чл.21, ал.2 във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:

**І. Приходи – държавни дейности**

§2501 „Държавни такси за административни и др. услуги и дейности“ РИМ-Русе +30лв.

§3619 „Други неданъчни приходи“ ОУ „Отец Паисий“ гр. Русе +664лв.

§3702 „Внесен данък върху стопанската дейност на бюджетните предприятия“ -36лв.

**Всичко приходи държавни дейности: +658лв.**

**Всичко приходи по бюджета: +658лв.**

**ІІ. Разходи - държавни дейности**

ФУНКЦИЯ „Образование“

322 „Неспециализирани училища, без професионални гимназии“

§1020 „Външни услуги“ +628лв.

СУ „Възраждане“ -36лв.

ОУ „Отец Паисий“ гр. Русе +664лв.

**Всичко за дейност: +628лв.**

**Всичко за функция: +628лв.**

ФУНКЦИЯ „Социално осигуряване, подпомагане и грижи“

Дейност 540 „Домове за стари хора“

§0101 „Заплати и възнаграждения на персонала нает

по трудови правоотношения“ +19 000лв.

§0205 „Изплатени суми от СБКО, облекло и др.

на персонала, с характер на възнаграждение“ +570лв.

§0551 „Осигурителни вноски от работодатели за ДОО“ +2677лв.

§0560 „Здравноосигурителни вноски от работодателя“ +940лв.

§1016 „Вода, горива и енергия“ -928 990лв.

**Всичко за дейност: -905 803лв.**

Дейност 541 „Домове за възрастни хора с увреждания“

§0101 „Заплати и възнаграждения на персонала нает

по трудови правоотношения“ +33 000лв.

§0205 „Изплатени суми от СБКО, облекло и др.

на персонала, с характер на възнаграждение“ +990лв.

§0551 „Осигурителни вноски от работодатели за ДОО“ +4650лв.

§0560 „Здравноосигурителни вноски от работодателя“ +1633лв.

§1015 „Материали“ +30 000лв.

§1016 „Вода, горива и енергия“ -44 270лв.

§5203 „Придобиване на друго оборудване, машини и съоръжения“ +9 800лв.

Обект „ Самоходен снегорин“ 1бр. 5 000лв.

Обект „ Лифтери за вдигане на тежко болни“ 2бр. 4 800лв.

§5206 „Изграждане на инфраструктурни обекти“ +750 000лв.

Обект „ Изграждане на нов корпус, в т.ч. СМР, ППР, АН, СН, ИК,

ограда и благоустрояване на дворно пространство“ 750 000лв.

**Всичко за дейност: +785 803лв.**

Дейност 530 „Център за настаняване от семеен тип“

§1030 „Текущ ремонт“ +150 000лв.

**Всичко за дейност: +150 000лв.**

Дейност 550 „Центрове за социална рехабилитация и интеграция“

§1020 „Външни услуги“ -30 000лв.

**Всичко за дейност: -30 000лв.**

**Всичко за функция: 0лв.**

ФУНКЦИЯ „Култура, спорт, почивни дейности и религиозно дело“

Дейност 739 „Музеи, худ. галерии, паметници на културата и етнографски комплекси с национален и регионален характер“

§1015 „Материали“ РИМ-Русе +30лв.

**Всичко за дейност: +30лв.**

**Всичко за функция: +30лв.**

**Всичко разходи държавни дейности: +658лв.**

**ІІІ. Разходи – местни дейности**

ФУНКЦИЯ „Жилищно строителство, БКС и опазване на околната среда“

Дейност 606 „Изграждане, ремонт и поддържане на уличната мрежа“

§1030 „Текущ ремонт“ 0 лв.

Км. Мартен 98 500лв.

Км. Николово 98 500лв.

Км. Тетово 57 000лв.

Км. Червена вода 57 000лв.

Км. Басарбово 57 000лв.

Км. Бъзън 47 000лв.

Км. Сандрово 47 000лв.

Км. Ново село 47 000лв.

Км. Семерджиево 47 000лв.

Км. Хотанца 47 000лв.

Км. Просена 47 000лв.

Км. Ястребово 30 000лв.

Община Русе 20 000лв.

/за улиците на км. Долно Абланово/

Община Русе -700 000лв.

**Всичко за дейност: 0лв.**

Дейност 619 „Други дейности по жилищното строителство, благоустройството и регионалното развитие“

§5203 „Придобиване на друго оборудване, машини и съоръжения“ +2 560лв.

Обект „Роторен снегорин“ 1бр. км. Мартен 2 560лв.

**Всичко за дейност: +2 560лв.**

**Всичко за функция: +2 560лв.**

ФУНКЦИЯ „Разходи некласифицирани в другите функции“

Дейност 998 „Резерв“

§0098 „Резерв за непредвидени и неотложни разходи“ -2 560лв.

**Всичко за дейност: -2 560лв.**

**Всичко за функция: -2 560лв.**

**Всичко разходи местни дейности: 0лв.**

**Всичко разходи по бюджета +658лв.**

ІV. Приема корекцията в **Приложение №17 „Справка за численост на персонала и разходите за заплати за 2018 година, както следва:**

било става разлика

Дейност 540 „Домове за стари хора“

Численост на персонала – бр. 66 67 +1бр.

§0101 „Заплати и възнаграждения на персонала

нает по трудови правоотношения“ 550 000лв. 569 000лв. +19 000лв.

Дейност 541 „Домове за възрастни хора с увреждания“

§0101 „Заплати и възнаграждения на персонала

нает по трудови правоотношения“ 845 000лв. 878 000лв. +33 000лв.

**17 Точка**

**Приемане на Наредба за изменение и допълнение на Наредба за условията и реда за записване, отписване и преместване на деца в общинските детски градини на територията на Община Русе**

**Чл.-кор. проф. Хр. Белоев:** Господин Щерев.

**Г-н С. Щерев:** Уважаеми общински съветници, във връзка с направени предложения на постоянната комисия по ЗОРС правим следните изменения и допълнения към предложението.

**Чл.-кор. проф. Хр. Белоев:** Моля за тишина.

**Г-н С. Щерев:** Първо, параграф да се чете в чл. 1 след „детски градини“ се добавя „ и училища“. Второ, параграф 15, да се чете в чл. 17 се правят следните изменения и допълнения – първо в ал. 1, т. 2 текста „към началото на учебната година“ се заменя с „ в годината на приема“. Второ, в ал. 1 се добавя т. 3 със следното съдържание – „За подготвителна група в училище навършени 5 години или 60 месеца в годината на приема“. И трето, в ал. 2, т. 2 след „детска градина“ се добавя „ и подготвителна група в училище“. Благодаря.

**Чл.-кор. проф. Хр. Белоев:** Благодаря, да ми предадете промените. Изказвания и въпроси по точката? Няма, с направените промени гласуваме точката.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 807**

На основание чл. 79 от АПК, чл. 21, ал. 2 във връзка с ал. 1, т. 23 и чл. 17, ал. 1, т. 3 от ЗМСМА, във връзка с чл. 7, ал. 1 и ал. 3 от Наредба №5 за предучилищното образование и §3 от Наредба за условията и реда за записване, отписване и преместване на деца в общинските детски градини на територията на Община Русе, приета с Решение №342, по Протокол №13/19.09.2016 г., Общински съвет – Русе реши:

Приема Наредба за изменение и допълнение на Наредба за условията и реда за записване, отписване и преместване на деца в общинските детски градини на територията на Община Русе, както следва:

**§1**. В заглавието на наредбата след думите „ДЕТСКИ ГРАДИНИ“ се добавя „***И ПОДГОТВИТЕЛНИ ГРУПИ В УЧИЛИЩА***“.

**§2**. В чл. 1 след „детски градини“ се добавя ***„и училища“***.

**§3.** В чл. 3, ал. 2 текстът „съгласно утвърдения правилник за дейността на съответното учебно заведение“ се заменя с ***„по условията и реда на настоящата наредба“.***

**§4.** В чл. 7 след „детски градини“ се добавя текста ***„и подготвителните групи в училищата“***.

**§5.** В наименованието на Раздел I от Глава Втора след текста „детски градини“ се добавя текста ***„и подготвителните групи в училищата“***.

**§6**. В чл. 9 се правят следните допълнения:

1. В ал. 2 след „детска градина“ се добавя ***„и училище с подготвителна група“***.

2. В ал. 3 след „детска градина“ се добавя ***„и училище с подготвителна група“***.

3. В ал. 4 след „детска градина“ се добавя ***„и училище с подготвителна група“***.

**§7.** В наименованието на Раздел II от Глава Втора след „детските градини“ се добавя ***„и подготвителните групи в училищата“***.

**§8.** В чл. 10 се правят следните допълнения:

1. След „детските заведения“ се добавя ***„и подготвителните групи в училищата“.***

2. В Критерий К4 след думата „една“ се добавя ***„/едно“,*** а след „детски градини“ се добавя ***„/училища“.***

3. Пояснението към критерий К4 се изменя както следва ***„Системата/директорът на училището или оторизиран служител, извършва проверка и при наличие на брат и/или сестра, посещаващи някое от посочените в заявлението детско заведение или училище за него детето ползва предимство по този критерий“.***

4.В Критерий К12 след „детската градина“ се добавя ***„или училището“*** и след „която“ се добавя ***„/което“.***

**§9**. В чл. 11, ал. 2 след „детската градина“ се добавя ***„или училището“***.

**§10**. В чл. 12 след „детската градина“ се добавя ***„или училището“***.

**§11**. В наименованието на Раздел I от Глава Трета след „детските градини“ се добавя ***„и подготвителните групи в училищата“***.

**§12**. В чл. 13 след „детски градини“ се добавя ***„и подготвителните групи в училищата“***.

**§13**. В чл. 14, т. 2 в изречение второ и четвърто след „детската градина“ се добавя ***„или училището“***.

**§14**. В чл. 15 се добавя нова ал. 3 със следното съдържание ***„Всяко дете има право на един активен входящ номер за участие в класиране за прием в подготвителна група в училище, получен по един от двата начина по чл. 14 от тази наредба, които са равностойни. За прием в подготвителна група в училище могат да се подават заявления при навършени 5 години в годината на приема“***.

**§15**. В чл. 17 се правят следните изменения и допълнения:

1. В ал. 1, т.2 текстът „***към началото на учебната година“ се заменя с „в годината на приема“.***

2. В ал.1 се добавя точка трета със следното съдържание: „***за подготвителна група в училище – навършени 5 години /60 месеца/ в годината на приема***“.

3. В ал. 2, т. 2 след „детска градина“ се добавя ***„и подготвителна група в училище“***.

**§16**. В чл. 18, т. 2 след „детска градина“ се добавя ***„и подготвителна група в училище“***.

**§17**. В чл. 21 се правят следните изменения и допълнения:

1. В ал. 1 думата „Детските“ се заменя с ***„Учебните“***.

2. В ал. 2 след „детски градини“ се добавя ***„, а за подготвителна група в училище – минимум 2 (две) училища“***.

**§18**. В чл. 23, ал. 1 след „детска градина“ се добавя ***„или училището“***.

**§19**. В изречение първо на чл. 27 след „детска градина“ се добавя ***„или училището“*** и думата „с“ се заменя със ***„се“***, а в изречение трето думата „детското“ се заменя с думата ***„учебното“.***

**§20.** В изречение първо на чл. 29 след „детска градина“ се добавя ***„или училище с подготвителна група“***, а в изречение второ след „детска градина“ се добавя ***„или училище“*** и думата „детското“ се заменя с думата ***„учебното“***

**§21**. В чл. 30 след „детската градина“ се добавя ***„или училището“***.

**§22**. В чл. 33 думата „детското“ се заменя с думата ***„учебното“.***

**§23**. В чл. 34, т. 1 след думата „минимална“ се добавя думата ***„възраст“***.

**§24**. В чл. 40 след „детската градина“ се добавя ***„или училището“***.

**§25.** В чл. 42 думата „детското“ се заменя с думата ***„учебното“.***

**§26.** В чл. 43 думата „детското“ се заменя с думата ***„учебното“.***

**§27**. В чл. 44, ал. 1 след „детската градина“ се добавя ***„или училището“***.

**§28**. В чл. 45 след „детската градина“ се добавя ***„или училището“***.

**§29**. В чл. 48 след„първа възрастова група“ се добавя ***„и в подготвителна група в училище“***.

**§30**. В чл. 49 след „детска градина“ се добавя ***„или училище“***.

**§31.** В чл. 50 се правят следите изменения и допълнения:

1. Текстът „една детска градина в друга“ се заменя с текста ***„едно учебно заведение в друго“.***

2. В т. 2 думата „детското“ се заменя с думата ***„учебното“.***

**§32.** В чл. 52 се правят следните изменения и допълнения:

1. Досегашния текст става ал. 1;

2. Добавя ал. 2 със следното съдържание ***„Отписването на децата от подготвителна група в училище става в случаите на т. 1 и т. 2 от предходната алинея***“.

**18 Точка**

**Приемане на Правила за електронен прием в първи клас в общинските училища на територията на град Русе**

**Чл.-кор. проф. Хр. Белоев:** Господин Щерев.

**Г-н С. Щерев:** Уважаеми общински съветници, също възникнаха някои предложения за уточнения и изяснения на тези правила. Такива предложения постъпиха в: постоянната комисия по земеделие и екология, образование и наука, и ЗОРС, и правим предложение за следните изменения, допълнения към предложението. Първо, чл. 3, ал. 2 да се чете, както следва – „ В първи клас по преценка на родителя и при готовност за училище, удостоверена при условия и по ред, определен в чл. 36 от Наредба 5 за предучилищното образование може да бъдат записани и деца, които навършват 6 години в годината на прием в 1 клас“. Второ, чл. 4, ал. 3 да се чете, както следва – Определените от общинска администрация райони на училищата за обхват на учениците са приложение към настоящите правила“. Трето, последното изречение от правилата относно влизането им в сила отпада или влизат в сила с приемането на правилата от общински съвет. Благодаря.

**Чл.-кор. проф. Хр. Белоев:** Благодаря. Предложенията. Въпроси и изказвания? Не виждам. (коментар от зала не се чува) Заповядайте, г-н Ганчев.

**Г-н Г. Ганчев:** Уважаеми колеги, аз на комисията по младежта и спорта, и ЗОРС се изказах, че ще приема тази наредба, приемам я, ще гласувам за нея, смятам че тя е отговор на Наредба 10, която е на Министерство на образованието и всички общини трябваше да подготвят такива условия за прием в 1 клас. Пак казвам ще гласувам за това, което е създала комисията. Аз, обаче и миналата година го казах и тази година го повтарям, категорично съм против районирането. Категорично съм против по този начин да бъдат приемани децата. 93-та година отпадна с постановление на Министерския съвет всякакво гражданство, тогава съществуваше ..., все още съществуваше, отпадна всякакво райониране. След това, когато влизахме в Европейския съюз, в предприсъединителните договори ние поехме ангажимент за свободно движение на граждани, стоки, услуги, абсолютно свободно да бъде това. Става така, че днес едно семейство, което живее в даден район, няма значение къде, в централната част на града, ако иска детето му да бъде записано в 1 клас в Европейските езици и да учи френски или в Дойче шуле да учи немски не може. То може да бъде записано в Гюргево, няма проблем, минава се границата и е свободно. Особено, когато сме в Шенген тогава пък никакви проблеми няма да има, щото скоро ще бъдем. А какво правим ние, слагаме едни райони. И аз питам, живее младо семейство ... Особено пък това ,което сме написали, пак казвам написали сме ..., аз донякъде съм участвал в това създаване на тези изисквания. Какво означава примерно семейството да има уседналост 3 години? Едно друго семейство, което има малко дете, което трябва да бъде записано в 1 клас и си е купило жилище в „Родина“, обаче го е купило преди 5 месеца, с какво това семейство и детето е по-лошо от онова семейство, което е живяло 3 или повече години? Абсолютно неща ..., не е виновна администрацията, не сме виновни ние, аз вярвам, че ние и русенци мислим по друг начин. Но има Наредба 10 на министерството, тя е благодарение на това, което става в София.

**Чл.-кор. проф. Хр. Белоев:** Ориентирайте се към приключване.

**Г-н Г. Ганчев:** В София е така, вярно е, но не е така в другите градове. Ние отговаряме на наредбата и правим тези изисквания. Пак казвам ще ги гласувам и гласувам не с неодобрение.

**Чл.-кор. проф. Хр. Белоев:** Предложение не правите нали, само изказване? ( коментар от зала не се чува) И казахте, че ще подкрепите. Други изказвания? Да, г-жа Крушева, заповядайте.

**Г-жа Н. Крушева:** Уважаеми господин Кмет, колеги, моето питане към г-н Щерев касае числеността на децата в предложените райони. Ние гледаме една карта с едни контури, но ние нямаме представа реално във всяка една така обособена област какви деца живеят, каква част от тях са първокласници. И да имаме дори малката, елементарна представа какви паралелки очакваме от училищата, които са в предложените райони да обособят като паралелки за 1 клас. Ако можете в момента, г-н Щерев, би било добре да ми отговорите. Благодаря.

**Чл.-кор. проф. Хр. Белоев:** Да, благодаря. Господин Щерев.

**Г-н С. Щерев:** Децата, които ще кандидатстват за 1 клас на територията на община Русе за около 1200, естествено стабилна цифра не мога да ви дам. Що се отнася до районите, които са определени на училищата на територията на нашия град, те са съобразени с демографския потенциал, който съществува в даден район. Реално погледнато за по-големите конфликтните райони, знаете това е централната градска част, децата, които се очаква ...

**Чл.-кор. проф. Хр. Белоев:** Моля, моля за тишина.

**Г-н С. Щерев:** ... за „Иван Вазов“ са приблизително 90, естествено може да има движение, остават още 2 месеца до стартиране на приема. Мислим, че с приема, който ще предложат училищата в рамките на миналогодишния, ще бъдат удовлетворени желанията на всички граждани.

**Чл.-кор. проф. Хр. Белоев:** Благодаря.

**Г-н С. Щерев:** Надяваме се, но пак казвам това са предварителни данни, не знаем какво ще се случи с адресните регистрации.

**Чл.-кор. проф. Хр. Белоев:** Да, благодаря. Други изказвания? Въпроси? Не виждам, с направените предложения за промени в чл. 3, ал. 2, чл. 4, ал. 3 и последното изречение от правилата, относно влизането в сила да отпадне, гласуваме точката.

**КВОРУМ – 50. С 47 гласа „за”, 0 „против” и 3 „въздържали се” се прие**

**РЕШЕНИЕ № 808**

На основание чл. 76, ал. 3 от АПК, чл. 21, ал. 2 във връзка с чл. 17, ал. 1, т. 3 от Закона за местното самоуправление и местната администрация, чл. 147 във връзка с чл. 256, ал. 1, т. 2 от Закона за предучилищното и училищното образование и чл. 43, ал. 1 от Наредба №10 от 01.09.2016 г. за организация на дейностите в училищното образование, Общински съвет - Русе реши:

1. Приема Правила за електронен прием в първи клас в общинските училища на територията на град Русе.

**19 Точка**

**Приемане на Наредба за изменение на Наредба №16 за определянето и администрирането на местните такси, цени на услуги и права на територията на Община Русе**

**Чл.-кор. проф. Хр. Белоев:** Заповядайте, г-жа Петрова.

**Г-жа Ир. Петрова:** Уважаеми дами и господа общински съветници ...

**Чл.-кор. проф. Хр. Белоев:** Моля за тишина в залата.

**Г-жа Ир. Петрова:** ... Едно малко допълнение, което произлиза от обсъжданията направени по комисиите. В единственият параграф, точка 1 се допълва с текста и отпада думата „войници“. В единственият параграф се допълва нова точка 7 със следното съдържание – „Цената по буква „н“ се изменя от 5 лева на 10 лева“. Поддържаме предложението.

**Чл.-кор. проф. Хр. Белоев:** Благодаря. Въпроси и изказвания по точката? С направеното предложение за промени гласуваме текста.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 809**

На основание чл. 79 от АПК, чл. 21, ал.2, във връзка с ал.1, т.23 и чл. 17, ал.1, т.5 от Закона за местното самоуправление и местната администрация и чл. 187, ал. 2 от Закона за културното наследство, Общински съвет – Русе реши:

Приема Наредба за изменение на Наредба №16 за определянето и администрирането на местните такси, цени на услуги и права на територията на Община Русе, както следва:

Параграф единствен. В чл. 59, ал.1, т. 39. Цените на билети за Историческия музей се изменят както следва:

1. Цената по б. ''а'' се изменя от ''1,00 лв. бр.'' на ''2.00 лв.бр.'' и от текста отпада думата «войници»;

2. Цената по б. ''б'' се изменя от ''3,00 лв. бр.'' на ''4.00 лв.бр.'';

3. Цената по б. ''в'' се изменя от ''4,00 лв. бр.'' на ''5.00 лв.бр.'';

4. Цената по б. ''е'' се изменя от ''4,00 лв. бр.'' на ''10.00 лв.бр.'';

5. Цената по б. ''ж'' се изменя от ''10,00 лв. бр.'' на ''20.00 лв.бр.'';

6. Цената по б. ''и'' се изменя от ''1,00 лв. бр.'' на ''2.00 лв.бр.'';

7. Цената по б. ''н'' се изменя от ''5,00 лв. бр.'' на ''10.00 лв.бр.'';

**20 Точка**

**Приемане на Общинска програма на мерките за закрила на деца с изявени дарби за 2018 г.**

**Чл.-кор. проф. Хр. Белоев:** Кой докладва точката? (коментар от зала не се чува) Господин Щерев.

**Г-н С. Щерев:** Ежегодно се приема такава програма за закрила на деца с изявени дарби. Имаме една промяна, възникнала в постоянната комисия по ЗОРС, в правните основания за приемането на програмата да отпадне чл. 65 от Административно-процесуалния кодекс. Програмата е обезпечена финансово, така че моля ви да гласувате.

**Чл.-кор. проф. Хр. Белоев:** Благодаря. Въпроси и изказвания? С направеното предложение за промяна гласуваме точката.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 810**

На основание чл. 21, ал. 1, т. 12 и ал. 2 във връзка с чл. 17, ал. 1, т. 3 от ЗМСМА и чл. 12, ал. 2 и ал. 3 от Наредбата за условията и реда за осъществяване на закрила на деца с изявени дарби, приета с ПМС № 298/17.12.2003 г. (посл. изм. с ПМС №46/08.03.2017 г.), Общински съвет – Русе реши**:**

Приема Общинска програма на мерките за закрила на деца с изявени дарби за 2018 г., съгласно Приложение.

**21 Точка**

**Приемане на Наредба за изменение и допълнение на Наредбата за финансово подпомагане на русенски спортни клубове и спортни дейности в Община Русе**

**Чл.-кор. проф. Хр. Белоев:** Господин Щерев.

**Г-н С. Щерев:** Предложението беше разгледано на всички комисии към, които беше насочено, няма забележки, така че моля гласувайте.

**Чл.-кор. проф. Хр. Белоев:** Благодаря. Въпроси и изказвания? Няма, гласуваме точката.

**КВОРУМ – 48. С 46 гласа „за”, 0 „против” и 2 „въздържали се” се прие**

**РЕШЕНИЕ № 811**

На основание чл. 79 от АПК, чл. 21, ал.2, във вр. с ал.1, т.23 и чл. 17, ал.1, т.10 от Закона за местното самоуправление и местната администрация и чл. 59, ал. 6 от Закона за физическото възпитание и спорта, Общински съвет Русе реши:

Приема Наредба за изменение и допълнение на Наредбата за финансово подпомагане на русенски спортни клубове и спортни дейности в община Русе, както следва:

§ 1. В чл. 5, ал. 3 „(Приложение 1)“ се заменя с текста „с Решение на комисията по чл. 18 от настоящата наредба“

§ 2. Приложение 1 се отменя.

§ 3. Създава се § 6 към ПЗР със следното съдържание: „Финансовото подпомагане за 2018 год. се осъществява при спазване на правилата за държавните помощи по Закона за държавните помощи /обн., ДВ, бр. 85 от 24.10.2017 г./“

**22 Точка**

**Приемане на общинската Програма за закрила на детето – 2018 г.**

**Чл.-кор. проф. Хр. Белоев:** Заповядайте.

**Г-жа К. Петрова:** Уважаеми дами и господа общински съветници, предлагаме на вашето внимание програма за закрила на детето за 2018 г. Тя е във връзка с прилагане правилника за закрила на детето и е разработена от общинска администрация в съответствие с изискванията. Подкрепяме направеното предложение.

**Чл.-кор. проф. Хр. Белоев:** Благодаря. Въпроси и изказвания по точката? Не виждам, гласуваме.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 812**

На основание чл. 21, ал. 1, т. 12 и ал. 2 от ЗМСМА, чл. 3 от Правилника за прилагане на Закона за закрила на детето, във връзка с чл. 20а, ал. 3 и чл. 21, ал. 1, т. 1 от Закона за закрила на детето, Общински съвет – Русе реши:

**1.** Приема общинската програма за закрила на детето за 2018 г. (приложение № 1)

**23 Точка**

**Приемане на Наредба за изменение на Наредба №18 за обществения ред при ползване на превозни средства на територията на Община Русе**

**Чл.-кор. проф. Хр. Белоев:** Господин Пазарджиев, заповядайте.

**Г-н Иво Пазарджиев:** Уважаеми колеги, нашето предложение по време на постоянните комисии предизвика сериозни дебати, което считам, че е добре. След като комисиите минаха, накратко това, което мога да кажа, което го казах и в комисиите, в които аз участвам, ние не предлагаме някаква генерална промяна в дейността на репатриращия автомобил. По-скоро искаме да бъде прецизиран настоящия текст, тъй като в този му вид предизвиква дебати и дискусии между хората, които им биват репатрирани автомобилите и служителите на ОП „Комунални дейности“, чиято работа е изключително неприятна всекидневно някой им се кара и някой недоволства против тях. Така, че по-скоро искаме да им осигурим и на тях малко повече спокойствие при работата, а по отношение на гражданите да им се дадат възможности наистина да са запознати реално какви са им правата, когато автомобила им бъде репатриран. След бележките, които бяха направени по време на комисиите, всъщност една единствена бележка имаше по същество, която, считам че беше уместна. Тя беше на колегата Емил Милушев във връзка със синхронизирането на текста със Закона за движение по пътищата, а именно, че когато един автомобил бъде репатриран длъжностните лица следва да уведомят районното управление на Министерството на вътрешните работи от територията, на която е преместен автомобила за новото местоположение на превозното средство. Логиката на законодателят според мен е била, че когато един гражданин види, че колата му я няма, ако звънне в полицията да каже, че някой му е откраднал колата, от там да му отговорят – „Не, не ти я откраднаха, репатрирана е“. Тази промяна е направена в допълнителното предложение, което ви беше раздадено днес, а именно в параграф 2 от допълнителното приложение. Разговарях и с г-н Стамен Савов и с г-н Камен Димитров, администрацията също имаше определени виждания как именно трябва да бъде формулиран текста, съобразили сме ги и тях. В параграф 3 са отразени техните ..., тяхното мнение, а именно, учудващо за мен, аз очаквах, че няма да искат натоварено вече превозно средство да го връщат на собственика срещу 20 лева, но те казаха, че има такава възможност, ако превозното средство не е сложено на платформата на репатриращия автомобил, все още, това може да стане бързо и удобно. Ако разбира се вече е сложено на платформата няма как някой да се връща, да слага степенки на репатриращия автомобил, да затруднява движението, поради, което това предложение е претърпяло лека редакция. Като това, което настояваше Наталия Кръстева по време на постоянните комисии също е направено, да се отрази именно началния момент на репатриращите действия. Съобразили сме и с нейното становище, тя да държеше това да бъде със заснемането на автомобила. Имаше дебати в тая посока, може би това наистина е разумно да бъде направено, въпреки че реално те не са го вдигнали автомобила, но са започнали действия по репатриране и както каза проф. Васил Пенчев по време на комисията по законност, обществен ред и сигурност, реално наистина репатриращия автомобил е извършил разходи, отишъл е до мястото, служителите са започнали да извършват действия, след като администрацията и ние го възприемаме, че наистина началните действия са със заснемането нека да бъде така, това е отразено в параграф 3. И в параграф 4 е записано, че не се дължи такса, когато ... преди да бъде заснето, за да няма дебати, тази точка се предлага, за да няма дебати и дискусии между гражданите, тоест нарушители и служителите на ОП „Комунални дейности“. Настояваме да се съставя акт за установяване на административно нарушение или фиш на всеки един нарушител от упълномощени от кмета длъжностни лица, тъй като съгласно Закона за движение по пътищата кмета има такова право. Приходите ще влязат в общинския бюджет колеги, казах го няколко пъти и по време на комисиите, както се съставят фишове, които се слагат по стъклата на автомобилите и това е работеща мярка, така и това може да се случи. От друга страна, когато се състави акт за установяване на административно нарушение, ако гражданина счита, че колата му е била репатрирана неправомерно той може да го обжалва по реда на АПК и ако наказателното постановление бъде отменено ще му бъдат върнати парите. Редът за обжалване на наказателно постановления е значително по-облекчен, отколкото е общия исков ред, ако ..., който следва да се прилага към настоящия момент. Така, че това са нашите предложения. Надявам се, че сме отразили на всички ..., всички конкретни предложения сме ги отразили. Благодаря.

**Чл.-кор. проф. Хр. Белоев:** Благодаря. Въпроси и изказвания? Да, заповядайте, становище от общината.

**Г-н К. Димитров**: Господин Председател, уважаеми общински съветници, единствената забележка, която имам към така внесеното предложение е частта за съставянето на фиша и на акта. Обръщам внимание, че принудителната административна мярка, която налагат служителите на ОП „Комунални дейности“ е достатъчна санкция и не би следвало да се налага допълнителна такава за едно и също нарушение. Това е единствената бележка.

**Чл.-кор. проф. Хр. Белоев:** Да, г-н Димитров, благодаря. Други? Иво Пазарджиев.

**Г-н Иво Пазарджиев:** Както правилно посочи г-н Камен Димитров принудителната административна мярка е именно принудителна административна мярка, тя не е глоба. Така, че няма за едно и също деяние да бъде наказван водача два пъти. 40-те лева или 20-те лева са във връзка с репатрирането на неговия автомобил и разходите, които са направени от страна на паяка. Глобата по Закона за движение по пътищата е за извършеното нарушение по Закона за движение по пътищата. И давам пример, ако едно леко нарушение бива санкционирано с 20 лева, то ако някой мога да се изразя така не много културно, но ако някой наглец е паркирал в място за инвалиди без да има това право, глобата тогава е 200 лева. Така, че нека въпросния човек, който е паркирал на място за инвалиди не да се размине с 20 лева, понеже се е появил на мястото, ами да получи съответната глоба от 200 лева, която е фиксирана в Закона за движение по пътищата.

**Чл.-кор. проф. Хр. Белоев:** Благодаря. Други изказвания? Господин Наков.

**Г-н Дим. Наков:** Благодаря Ви, господин Председателю. Аз съм упълномощен от г-н Стамен Савов да прочета неговото становище ...

**Чл.-кор. проф. Хр. Белоев:** Да, заповядайте.

**Г-н Дим. Наков:** ... във връзка с предложението, налага му се по лични причини да отсъства. Значи, по отношение на параграф 2, г-н Камен Димитров изложи неговата визия и забележки, които изцяло съвпадат с тези, които е казал, ми е написал, няма да повтарям г-н Савов. Като неговото предложение по параграф 2 е да се придобие следния вид – „ Разходите направени във връзка с преместването на всяко едно превозно средство, при условията на чл. 171, т. 5 от Закона за движение по пътищата се определят от Общински съвет – Русе в размер на 40 лева с ДДС. Сумата се дължи от момента на натоварване на неправилно паркиралия автомобил върху платформата на репатриращия автомобил. Това му е предложението. А по отношение на предложения параграф 3 коментара му е следния – Досегашната практика най-често конфликт поражда въпроса кога точно водача следва да заплати половината такса и кога следва да бъде репатриран. Считам за нецелесъобразно предложението в този му вид, тъй като това отново ще породи конфликт между служители на репатриращия автомобил и гражданите. Предлагам за момент, от който автомобила се счита за репатриран да бъде момента на започване на репатриращите дейности, а именно заснемане на неправилно паркиралия автомобил. В този си вид ... Нали друга част от предложението е даването на възможност на гражданите да искат натовареното МПС да бъде разтоварено на най-близкото подходящо място. Реализирането на тази възможност ще ... (коментар от зала не се чува) Отпадна ли? (коментар от зала не се чува) Окей. И по отношение ... Добре, щом отпада 20 лева няма да го коментирам нататък.

**Чл.-кор. проф. Хр. Белоев:** Да, благодаря. Пазарджиев.

**Г-н Иво Пазарджиев:** Господин Наков, аз още отначало казах, че сме ги взели предвид, това становище на администрацията и те са отразени, така че това е в нашето предложение. Аз го имам ..., мисля че е същото това, което имате вие, нали? Вчера ми го дадоха, явно няма коментарите, които Вие имате.

**Чл.-кор. проф. Хр. Белоев:** Там за първоначалния момент ставаше въпрос. Приема се?

**Г-н Иво Пазарджиев:** И първоначалният момент е определен ...

**Чл.-кор. проф. Хр. Белоев:** Заснимането?

**Г-н Иво Пазарджиев:** ... както и натоварването на неправилно паркиралия автомобил върху платформата на репатриращия автомобил.

**Чл.-кор. проф. Хр. Белоев:** Да, изяснени ли са нещата? (коментар от зала не се чува) Благодаря. Други? Господин Славчев.

**Г-н М. Славчев:** Аз имам един въпрос само.

**Чл.-кор. проф. Хр. Белоев:** Пазарджиев ...

**Г-н М. Славчев:** Много от нещата са променени, защото имах доста забележки преди това. Само един текст искам да ми обяснят вносителите какво имат предвид в параграф 2 – Длъжностните лица по чл. 168 от Закона за движение по пътищата уведомяват районното управление на Министерство на вътрешните работи за новото местоположение на превозното средство. Какво имате предвид в този текст? 168 казва, че имат, нали съответните органи имат право да преместят без знанието на собственика, на предварително публично оповестено място. Да. И всъщност няма ..., как кореспондира този текст с това? Според мен има нужда малко да се прецизира, иначе като цяло приемам предложението.

**Чл.-кор. проф. Хр. Белоев:** Да, благодаря. Заповядайте.

**Г-н Иво Пазарджиев:** В чл. 168 от Закона за движение по пътищата са посочени съответните длъжностни лица, които имат право да извършат тия репатриращи действия. Съгласно чл. 171, т. 5 от Закона за движение по пътищата преместване на паркирано пътно превозно средство без знанието на неговия собственик или на упълномощен от него водач, когато превозното средство ... и чета точка „б“, която именно е синхронизирала, сме я синхронизирали. Паркиран в нарушение на правилата за движение на места обозначение с неподвижен пътен знак, предупреждаващ за предварително преместване на паркирано превозно средство, както и когато създава опасност или прави невъзможно преминаването на другите участъци в движението. В този случай лицата по чл. 168 уведомяват районното управление на Министерството на вътрешните работи от територията, на която е преместен автомобила за новото местоположение на превозното средство. Разходите, направени във връзка с преместването на превозното средство са за сметка на собственика на превозното средство, което може да бъде задържано до заплащане на тези разходи, а таксата за отговорно пазене на преместен автомобил се начислява от момента на уведомяването на районното управление на Министерство на вътрешните работи. Това е. Общо взето, както жаргонно се изразяваме копи и пейст от Закона за движение по пътищата.

**Чл.-кор. проф. Хр. Белоев:** Да, благодаря. (коментар от зала не се чува) Туй можеше да го изяснявате преди ... Така. Други? Александър Неделчев.

**Г-н Ал. Неделчев:** Благодаря Ви, господин Председателю. Уважаеми господин Кмете, уважаеми колеги, аз искам да изразя недоумението си от факта, че администрацията не приема предложенията, които колегите, колегата Пазарджиев и колегите са направили в частта им за това, че за констатираното нарушение се съставя акт или фиш. Недоумявам защо администрацията се противи на това да си изпълни задълженията по закона, след като е установила нарушението. Кога имаме репатриране? И кое е по-тежкото нарушение? Това, което е нарушение, но не налага репатриране или нарушение, което налага и репатриране? Според мене е второто и в случая коментираме точно ситуации, в които се налага и репатриране, защото затруднява ..., тука се изброиха кои са тия случаи, затруднява движението на другите превозни средства и т.н. Значи, имаме по-тежка степен на нарушение на Закона за движение по пътищата, а администрацията казва ние сме против туй да съставяме акт или да глобяваме по фиш. Е, защо? Защо? Искаме ли да има ред в тоя град? Или искаме да не си създаваме главоболия с гражданите само?

**Чл.-кор. проф. Хр. Белоев: Други изказвания?** Отговор. Не виждам. Други има ли? Някакви предложения не бяха направени, които трябва да гласуваме. Гласуваме текста така, както е предложен в докладната, в предложението, в последния вариант, който г-н Пазарджиев каза какви промени са направени. Гласуваме точката.

**КВОРУМ – 48. С 20 гласа „за”, 3 „против” и 25 „въздържали се” не се прие предложението.**

**Чл.-кор. проф. Хр. Белоев:** Процедура.

**Г-н Иво Пазарджиев:** Много ми е интересно общинските съветници, които се въздържат, въобще разбрали ли са какво гласуват или просто се въздържат, щото така е възприето, че е правилно. Мисля, че са се объркали нещо с гласуването си, така че искам прегласуване.

**Чл.-кор. проф. Хр. Белоев:** Така, прегласуване на точката. Само лек коментар. Значи, на сесията почнахме да изясняваме някои неща, ако това го бяхме правили няколко дни преди сесията може би щеше да се получава нещо друго. Прегласуваме точката.

**КВОРУМ – 48. С 20 гласа „за”, 8 „против” и 20 „въздържали се” не се прие предложението.**

**24 Точка**

**Кандидатстване на Община Русе по Процедура чрез директно предоставяне на БФПBG05M9OP001-2.008 „Подкрепа на лица с увреждания“, по Оперативна програма /ОП/ „Развитие на човешките ресурси“ /РЧР/ 2014-2020, за конкретни бенефициенти /КБ/**

**Чл.-кор. проф. Хр. Белоев:** Заповядайте.

**Г-жа К. Петрова:** Уважаеми дами и господа общински съветници, община Русе във връзка с реализиране национална стратегия за дългосрочна грижа е поканена като конкретен бенефициент за разработване и представяне на проектно предложение по процедура „Подкрепа на лица с увреждания“. В тази връзка до 30 март тази година трябва да бъде представено това проектно предложение. Целта на процедурата е да се създаде център за подкрепа на лица с увреждания, в това число ...

**Чл.-кор. проф. Хр. Белоев:** Моля за тишина.

**Г-жа К. Петрова:** ... множество увреждания и семействата с капацитет 30 места. Проведена е ..., тъй като общината има възможност да кандидатства в партньорство, проведена е процедура за избор на партньор ...

**Чл.-кор. проф. Хр. Белоев:** Материалът е гледан по комисии, ако има някакви предложения коментирате само.

**Г-жа К. Петрова:** Подкрепяме го.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме точката.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 813**

О На основание чл. 21, ал. 2, във връзка с чл. 21, ал. 1, т. 8 и т. 23 от Закона за местно самоуправление и местна администрация, общинският съвет реши:

1. Дава съгласиеОбщина Русе да кандидатства по Оперативна програма „Развитие на човешките ресурси“ 2014-2020, схема BG05M9OP001-2.008 „Подкрепа на лица с увреждания

2. Дава съгласие да се разкрие Център за подкрепа на лица с увреждания, вкл. с тежки множествени увреждания и семействата им, предоставяне на иновативни услуги, за подкрепа на лица с увреждания в това число:

А/Почасови и мобилни услуги

Б/Дневна грижа

В/Заместваща грижа с 24 и подкрепящите услуги, в т.ч. интегрирани междусекторни услуги в общността

3. Дава съгласиеЦентъра за подкрепа на лица с увреждания, вкл. с тежки множествени увреждания и семействата им да бъде разкрит в сграда с идентификатор 63427.4.609.1 - помещения на първия етаж и сутерен, в югоизточното крило на бившия ДМСГД, предмета на Акт № 6861 за публична общинска собственост от 04.01.2013 г. с административен адрес: гр. Русе, ул. „Н. Й. Вапцаров“ № 20.

4. Дава съгласие **за** партньор на Община Русе по проекта, да бъде определената след конкурс и заповед, Фондация с обществено полезна дейност „Трета възраст“;

5. Дава съгласие **за о**сигуряване на устойчивост на подкрепящите услуги, в т.ч. интегрирани междусекторни услуги в общността, за срок не по-малко от 6 месеца без прекъсване, след приключване на проекта.

Решението подлежи на оспорване пред Административен съд – Русе, чрез Общински съвет – Русе в 14 - дневен срок от обявяването му.

**25 Точка**

**Поставяне паметен знак на признателност за спасяване на българските евреи от Холокост в гр. Русе, градинката на Американското пазарче, пл. „Д-р Мустаков“**

**Чл.-кор. проф. Хр. Белоев:** Заповядайте, г-жа Бучуковска.

**Арх. Жив. Бучуковска:** Уважаеми общински съветници, постъпило е искане за разрешаване изграждането на паметен знак от Регионална организация на евреите Шалом-Русе. За паметният знак е изготвен инвестиционен технически проект, монументално-декоративния елемент представлява паметен знак за отбелязване 75 години от спасяване на българските евреи от Холокоста. С писмо от 01.02.2018 г. директора на Историческия музей е изразил подкрепата си относно инициативата. На 8 февруари е проведено заседание на комисията по градски дизайн и реклама, имаме решение, ако имате въпроси ще отговоря.

**Чл.-кор. проф. Хр. Белоев:** Благодаря. Въпроси и изказвания? Да, заповядайте, д-р Ангелов.

**Д-р Севд. Ангелов:** Уважаеми г-н Кмет, уважаеми г-н Председател, колеги, подкрепям изцяло поставянето на такъв паметен знак, тъй като 75 години от Холокоста би трябвало по някакъв начин това нещо да ни напомня за това събитие. Това е една много черна страница в човешката история, в която има няколко български странички и ние трябва ...

**Чл.-кор. проф. Хр. Белоев:** Моля за тишина.

**Д-р Севд. Ангелов:** ... и ние трябва да ги зачетем, така че подкрепям изцяло поставянето на такъв паметен знак. Искам няколко други изречения да вметна. Преди 1 месец, на 22 февруари се навършиха 100 години от смъртта на Панайот Хитов. Ние русенци имаме едно неизпълнено обещание към войводата, до къщата на Панайот Хитов има една плоча, която не мога да кажа кога е сложена, преди няколко десетки години, където пише, че ще бъде изграден на това място паметник на войводата. Така, че да помислим, ако искате след като направим тоя паметен знак за Холокоста, паметника на Васил Левски, да направим един паметник и на Панайот Хитов, име, което е свързано с нашия град.

**Чл.-кор. проф. Хр. Белоев:** Да, благодаря. Това вероятно ще мине в предложение, обсъждания по-нататък. Благодаря. Други изказвания? Гласуваме точката.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 814**

На основание чл.21, ал.1, т.23, чл.21, ал.2 от ЗМСМА и Решение №189 на Общински съвет - Русе, прието с протокол №14 от 19.12.1996 г., Общински съвет – Русе реши:

1. Дава съгласие да бъде поставен паметен знак по повод 75 г. от спасяването на българските евреи, в градинката на Американското пазарче, пл. „Д-р Мустаков“ от Регионална организация на евреите „Шалом“ – Русе;
2. Разходите по изработването и монтажа на паметния знак по т. 1 да бъдат за сметка на инициаторите – Регионална организация на евреите „Шалом“ – Русе.

**26 Точка**

**Даване на Разрешение за изработване на проект за подробен устройствен план – план за застрояване за поземлен имот с идентификатор 63427.150.751 по кадастралната карта и кадастралните регистри на гр. Русе, находящ се в местност „Караманлийка“**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря Ви, господин Председателю. Уважаеми общински съветници, на вашето внимание се предлага да се одобри задание и да се разреши изработването на подробен устройствен план за имот, намиращ се в местността „Караманлийка“. С подробният устройствен план се предвижда да се определи зона, вилна зона за имота, каквото е и предвиждането на Общия градоустройствен план. Благодаря ви.

**Чл.-кор. проф. Хр. Белоев:** Да, благодаря. Изказвания? Въпроси? Няма. Гласуваме точката.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 815**

На основание чл.21, ал.2 от ЗМСМА, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1 от ЗУТ, във връзка с чл.110, ал.1, т.3 от ЗУТ и искане с вх. №УТ-27-9 от 19.02.2018 г., от Васил Колев Василев, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) поземлен имот (ПИ) с идентификатор 63427.150.751 по кадастралната карта и кадастралните регистри на гр. Русе, находящ се в местност „Караманлийка“. С ПУП – ПЗ се предвижда промяна предназначението на замята на целия имот с площ 1 101,00 кв. м., като се определи „Вилна зона“ (Ов), каквото е отреждането по Общия градоустройствен план на гр. Русе за територията, в която попада имота. С ПЗ се предвижда да се запази съществуващата сграда със застроена площ 18,00 кв.м. като елемент на плана и ново застрояване с ограничителни линии, свободно разположено при следните отстояния: на по 4,00 м. от страничните имотни граници, на 1,00 м. от обслужващия път, на 6,00 м. от дъно имоти и при спазване на нормите на чл. 29, ал. 1 от Наредба №7 от 2003 г. за правила и нормативи за устройство на отделните видове територии и устройствени зони.
2. Разрешава изработването на ПУП – ПЗ за ПИ с идентификатор 63427.150.751 по кадастралната карта и кадастралните регистри на гр. Русе, находящ се в местност „Караманлийка“, в съответствие с одобреното в т. 1 задание.

**27 Точка**

**Даване на разрешение за изработване на проект за Подробен устройствен план (ПУП) – План за застрояване (ПЗ) на ПИ 63427.15.713 и План за регулация и застрояване (ПРЗ) на част от ПИ 63427.5.841 по КККР на гр. Русе**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря Ви, господин Председателю. Уважаеми общински съветници, с това предложение започваме и самата процедура по искането за построяване на надлез над бул. „България“ от група граждани, което беше внесено и в Общински съвет – Русе през месец април миналата година. Така, че надявам се да подкрепите искането.

**Чл.-кор. проф. Хр. Белоев:** Да, благодаря. Изказвания и въпроси? Няма. Гласуваме точката.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 816**

На основание чл.21, ал.2 от ЗМСМА, във връзка с чл.21, ал.1, т.11 от ЗМСМА, чл.124а, ал.1 от ЗУТ и чл.124б, ал.1 от ЗУТ, във връзка с чл.110, ал.1, т.1 и т.3 от ЗУТ, Общински съвет – Русе реши:

1. Одобрява задание за проектиране на Подробен устройствен план – План за застрояване на ПИ 63427.15.713 и План за регулация и застрояване на част от ПИ 63427.15.841 по КККР на гр. Русе;
2. Разрешава изработването на Подробен устройствен план – План за застрояване на ПИ 63427.15.713 и План за регулация и застрояване на част от ПИ 63427.15.841 по КККР на гр. Русе, в съответствие с одобреното в т. 1 задание.

**28 Точка**

**Допълнение на „Обща схема за поставяне на преместваеми обекти по чл. 56, ал. 1 и ал. 2 от Закона за устройство на територията и Наредба №7 на Общински съвет – Русе, обслужващи търговията на търговията на гр. Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** По искане на „Общински пазари“ ЕООД допълваме общата схема за поставяне на преместваеми обекти с 1 павилион за пазарна търговия.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме точката.

**КВОРУМ – 48. С 47 гласа „за”, 0 „против” и 1 „въздържали се” се прие**

**РЕШЕНИЕ № 817**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с във връзка с чл. 56, ал. 1 и 5 от ЗУТ, чл. 14, ал. 1 от Наредба №7 на Общински съвет-Русе, за реда и условията за разполагане на преместваемите обекти, на рекламно-информационните и монументално-декоративни елементи, и за осъществяване на рекламната дейност на територията на Община Русе, Общински съвет – Русе реши:

Одобрява допълнение в действащата „Обща схема за поставяне на преместваеми обекти по чл.56, ал. 1 и ал. 2 от Закона за устройство на територията и Наредба №7 на Общински съвет-Русе, обслужващи търговията, на територията на гр. Русе“ с преместваем обект – павилион за пазарна търговия, с размери 14,00/ 21,50 м и Нкк=4,00 м, разположен върху терен – публична общинска собственост, в гр. Русе, ж. к. „Здравец-изток“, между ул. „Рига“, ул. „Киев“ и ул. „Будапеща“, съобразно разположението, отразено в схема за поставяне, утвърдена на 14.02.2018 г. от Главния архитект на Община Русе.

**29 Точка**

**Отпускане на персонална пенсия**

**Чл.-кор. проф. Хр. Белоев:** Господин Мевлюдов.

**Г-н Ерд. Мевлюдов:** Уважаеми общински съветници, в община Русе е постъпило заявление от г-жа Нели Тончева с постоянен адрес гр. Русе за отпускане на персонална пенсия на малолетния и син Евтим Миланов. Към заявлението са приложение всички необходими документи. Нямаше забележки по комисиите, поддържам предложението.

**Чл.-кор. проф. Хр. Белоев:** Благодаря. Въпроси и изказвания? Гласуваме точката.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 818**

На основание чл.21, ал.1, т.23 от ЗМСМА и чл.92 от Кодекса за социално осигуряване във връзка с чл.7, ал.4, т.3 от Наредбата за пенсиите и осигурителния стаж, Общински съвет Русе реши:

1. Предлага на Министъра на труда и социалната политика, който да предложи на Министерски съвет да бъде отпусната персонална пенсия на:

Евтим Ангелов Миланов, ЕГН: 144516\*\*\*\*.

2. Задължава Кмета на Община Русе в 7-дневен срок да изпрати документите до НОИ – София за разрешаване.

**30 Точка**

**Отмяна на Решение №78/21.01.2016 г. на ОбС – Русе, прието с Протокол №4/21.01.2016 г.**

**Чл.-кор. проф. Хр. Белоев:** Иво Пазарджиев.

**Г-н Иво Пазарджиев:** Уважаеми колеги общински съветници, ...

**Чл.-кор. проф. Хр. Белоев:** Моля за тишина.

**Г-н Иво Пазарджиев:** ... това наше решение още тогава предизвика сериозни дебати. Като споровете, които имахме бяха на съвсем друга основа, дали и по целесъобразност, и по законосъобразност имаше спорове, дали беше подходящо да приемаме това дарение от дружеството „Адакс Рибчеви“. Към настоящият момент, обаче се оказва, че въпросното дружество след като е заявило готовност да ни дари газ-станция и след като решението беше гласувано и в момента е в съдебна фаза, въпросното дружество е продала газ-станцията и на практика не притежава такава газ-станция в момента. Така, че няма смисъл въобще да се чака да приключват съдебните дела, тъй като те разглеждат спора в съвсем други правни аспекти. След като тези хора нямат газ-станция ние нямаме какво да придобием като дарение. Оказа се, че те са имали сериозни задължения, че съдия-изпълнител им е описал газ-станцията, те са представили документ, че са я продали, а пък в момента я ползват с договор за наем. И сигурен съм, че сте си чели материалите, продали са я за 300 лева, явно така са преценили, че толкова е стойността на тази газ-станция. А не за сумата от 80 и няколко хиляди, както бяхме ..., от 97 981 лв., както бяхме убеждавани, че струва тази газ-станция. Така, че искам да препоръчам от тук нататък на администрацията, ако приемаме дарения от някого да се проверява въпросния дарител дали има задължения към физически лица, образувани изпълнителни дела, задължения към НАП, тъй като бихме били много уязвими, колегите юристи го знаят при един евентуален павлов иск да бъде развалена сделката и на практика общината да няма какво да получи. Така, че не приемам и аргумента, че видите ли дай да си траем, защото в момента получаваме някакви приходи. Ако тия приходи са незаконосъобразни и то от имот публична общинска собственост, предвиден за спорт, не считам че това е правилно. Благодаря.

**Чл.-кор. проф. Хр. Белоев:** Благодаря. Въпроси и изказвания? Господин Стоилов.

**Г-н Пл. Стоилов:** Позицията на администрацията беше казана по време на комисиите. Не е незаконосъобразно, да изчакаме, напротив правилно е, целесъобразно е да изчакаме решението на съда, тъй като има действаща процедура. Това, което г-н Пазарджиев го казва си е негово тълкуване и няма как да вменява, че администрацията приема някакви дарения без те да са проверени или нещо друго. Всички запознати с казуса знаят там за какво става дума. В случая ние имаме финансов интерес, тъй като до завършване на съдебното дело постъпват приходи в общината, г-н Пазарджиев предлага ние да загубим една доста сериозна сума, с която можем да направим няколко улици или да направим нещо друго свястно. Неговото решение ..., неговото предложение е законосъобразно, позицията на Община Русе е изцяло законосъобразна и по целесъобразност е по-добре общинския съвет да подкрепи и в общината да влязат законосъобразни пари.

**Чл.-кор. проф. Хр. Белоев:** Благодаря. Господин Пазарджиев.

**Г-н Иво Пазарджиев:** Господин Кмете, получаването на приходи от недобросъвестни лица, които са Ви подвели и то нагло са Ви подвели, когато са правили тази сделка. От имот публична общинска собственост, предвиден за спорт, не смятам че е сериозен мотив. И аз не правя никакво тълкуване, аз ви показвам факти, има ги в приложенията към материала. Газ-станцията е продадена, това не се разглежда от съда. Съдът разглежда спора в друг правен аспект и имаме решение на Административен съд-Русе, с което е отменено решението на общинския съвет, председателя на общински съвет е обжалвал това, но впоследствие го е оттеглил. Даже не е много правилно, че аз го правя това предложение, трябваше или Вие, господин Кмете или председателя да го внесе, но явно не го правите. Председателят е оттеглил жалбата против решението, но делото не се прекратява, тъй като там има конституирана като заинтересована страна това дружество „Адакс Рибчеви“. Разбира се, че те няма да си оттеглят жалбата, тъй като техен интерес е да стоят там. Ами добре, те в момента стоят и плащат обезщетение, ако след делото продължат да стоят и продължат да плащат обезщетение, Вие ще бъдете ли удовлетворен? Щото закона го позволява, със и без противопоставяне на наемодателя те да плащат обезщетение.

**Чл.-кор. проф. Хр. Белоев:** Благодаря. Господин Стоилов.

**Г-н Пл. Стоилов:** Не мисля, че е редно да давам съвети на един практикуващ юрист, но и децата знаят, че една съдебна процедура завършва, когато приключи последната инстанция. Така, че недейте вкарва в заблуждение общинските съветници. И аз лично, ако бях на страната на някоя от засегнатите страни и за мен някой каже, че съм недобросъвестен и то на микрофон ще си търся правата. Нямате грам доказателства, че те са недобросъвестни, ако е така има си компетентни органи, които да приведат съответните държавни инструменти в сила, така че, който е недобросъвестен да си носи отговорността. И пак казвам това, което ние в момента поддържаме като позиция е изцяло законосъобразно и е в интерес на общината.

**Чл.-кор. проф. Хр. Белоев:** Благодаря. Господин Милушев. (коментар от зала не се чува) Реплика.

**Г-н Иво Пазарджиев /реплика/:** Никого не съм въвел в заблуждение, ако колегите не са разбрали повтарям го. Административен съд – Русе е отменил решението на Общинския съвет, то се обжалва пред Върховен административен съд. Ще изчакам г-жа Павлова да се успокои и ще продължа.

**Чл.-кор. проф. Хр. Белоев:** Моля ...

**Г-н Иво Пазарджиев:** Аз съм ...

**Чл.-кор. проф. Хр. Белоев:** Не репликирайте ... (коментар от зала не се чува) Г-жа Павлова, втори път ...

**Г-н Иво Пазарджиев:** Така, Правеше някакви упражнения г-жа Павлова, изчаках я да свърши.

**Чл.-кор. проф. Хр. Белоев:** Моля за тишина. Господин Пазарджиев, Вие не репликирайте.

**Г-н Иво Пазарджиев:** Не, аз не репликирам, правя коментар.

**Чл.-кор. проф. Хр. Белоев:** Моля за тишина. Успокойте се в залата, продължете.

**Г-н Иво Пазарджиев:** Да, продължавам. Ако има такова дружество, което дарява газ-станция и в процеса на дарение, докато вървят съдебни, административни процедури той я прехвърли, да то е недобросъвестно. Казвате, че нямам доказателства. Всичките доказателства са в приложенията, фактури, ако искате да четем. Решението на Общинския съвет е 21.01.2016, фактурата, с което те си продават газ-станцията е от 01.10.2016 година. Това, ако не е недобросъвестно здраве му кажете.

**Чл.-кор. проф. Хр. Белоев:** Благодаря. Заповядайте, г-н Милушев.

**Г-н Ем. Милушев:** Уважаеми колеги, по комисиите се оказа, че не точно така, както го представя г-н Пазарджиев, тъй като има и други факти, за които досега никой нищо не ви каза. Мислех да не се изказвам, ама няма как. Значи, към материала е приложен един ..., една жалба от фирма, която се занимава с подобна дейност и има някакви търговски отношения с „Адакс Рибчеви“. Тези хора са подали уж сигнал до областния управител, който пък е сезирал прокуратурата. Прокуратурата, обаче установи, че тези Газ Трейд не са подавали нищо и от това нещо като го разбрах, тези, които са разпитвани на досъдебното производство за мен специално се породи съмнение за всички документи, които са представени по предложението. Не знам вече дали фактурите са истински, дали протокола от частния съдебен изпълнител е такъв, просто това поражда големи съмнения, тъй като тези документи, които са приложени към предложението се намират при частния съдебен изпълнител, а той пък от своя страна може да ги даде на някого само с разрешение на прокурор или съд. Как са се появили към сигнала на Газ Трейд не мога да си го обясня и още повече почнах да се съмнявам в истинността на изложеното от тези Газ Трейд. Те пък самите са заявили, че не са подавали такъв сигнал, на кого е подписа, на кого е написаното тепърва прокуратурата ще установи. Ето, сами виждате, че работата е много съмнителна, не е точно така, както пише в предложението. Вярно, съдебно дело, административно, то ще реши въпроса не дали е собственик „Адакс Рибчеви“ или не, а дали решението на Общинския съвет е законосъобразно. Прокуратурата, обаче ще изясни други неща и обстоятелството дали „Адакс Рибчеви“ е собственик в момента или не е, по никакъв начин не влияе на решението на общинския съвет. Ако не е собственик кмета няма да приеме дарението, то е просто. Когато някой няма нещо, не може да го подари, ами естествено. Така, че в момента прихода, който получава общината не е незаконосъобразен, ползването на имота се осъществява въз основа на споразумение за ползване до приключване на съдебното производство. Както виждате съдебното производство не е приключило, то ще приключи на 10 декември 2018-та. И още нещо, тази газ-станция е поставена в имота, който е за спортни дейности по времето, когато нямаше забрани за такова поставяне. Има становище на проверяващите органи, че това е законосъобразно поставено и строежа е законосъобразно поставен. След това през 2008-ма, 2009-та година влизат забраните на Закона за физическото възпитание и спорта. Довършвам, което ще рече, че той действа занапред, поставените обекти са поставени законосъобразно. Като приключи делото, ако ги махнем от там никой повече не може да постави там нещо, защото закона в момента забранява. Така, че към този момент според мен няма нищо незаконосъобразно, ако изчакаме решението на Върховния административен съд и на прокуратурата.

**Чл.-кор. проф. Хр. Белоев:** Благодаря.

**Г-н Ем. Милушев:** Благодаря и аз. Пазарджиев.

**Г-н Иво Пазарджиев:** Колегата Милушев твърди някакви неща, за някакво досъдебно производство, за които ние нямаме никакви данни. Хвърлят се просто някакви неща във въздуха, някой бил казал, друг бил рекъл, някъде, нещо. Ако имате някакви данни представете ги в писмен и по-сериозен вид, иначе звучи така като подхвърляне на едни ..., на някаква информация. И аз нищо не твърдя в това мое предложение. Аз ви прилагам жалба, писмо от областния управител до кмета, писмо от кмета до общинския съвет. Там има едни приложения, нищо не твърдя аз, фактите говорят сами.

**Чл.-кор. проф. Хр. Белоев:** Благодаря. Други? Да, заповядай, Милушев.

**Г-н Ем. Милушев:** Няма как да представя нищо, колега Пазарджиев, защото никой няма да ми го даде. И това казах преди малко, не знам тези документи как са се озовали при областния управител, след като на частния съдебен изпълнител му е забранено да го дава, на когото и да било. Така, че няма как да дам нищо писмено, просто съм говорил с някои от тези, които са разпитвани на досъдебното производство. Ако някой не ми вярва може да се свърже с тях и да ги пита.

**Чл.-кор. проф. Хр. Белоев:** Да. Нещата отидоха в друга посока. Така. Други изказвания? Внесеното предложение гласуваме.

**КВОРУМ – 49. С 14 гласа „за”, 17 „против” и 18 „въздържали се” не се прие предложението.**

**31 Точка**

**Приемане план за заседанията на ОбС - Русе от април до юли 2018 г.**

**Г-н Дим. Кънчев**: Заповядайте.

**Чл.-кор. проф. Хр. Белоев:** Предлагам планът така, както е обсъден на председателски съвет.

**Г-н Дим. Кънчев:** Благодаря. Има ли други предложения и изказвания, отношение някой да вземе? Няма. Процедура на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 819**

На основание чл.63, ал. 2 от ПОДОбС, общинският съвет реши:

* + - 1. Утвърждава дати за провеждане на заседанията на ОбС – Русе от април до юли 2018 г., както следва:
  + 19.04.2018 г.
  + 17.05.2018 г
  + 21.06.2018 г.
  + 19.07.2018 г.

**32 Точка**

**Питания на общински съветници**

**Чл.-кор. проф. Хр. Белоев:** Следват 8 питания от общински съветници, 4 изказвания на граждани. По редът, както са постъпили, Иво Пазарджиев.

**Г-н Иво Пазарджиев:** Уважаеми господин Кмете, тенис кортовете в Младежкия парк са място през, което по-голямата част от годината събират множество русенци, свързани с този спорт. Тенис базата е ситуирана на изключително подходящо място и е една от най-големите в България, благодарение на изградените 9 тенис корта. Същата се посещава от русенци и гости на града от всички поколения. Към настоящият момент пред тенис кортовете има обособен паркинг за автомобили, изграден от плочки, подредени решетъчно, с оглед на това през тях да ...

**Чл.-кор. проф. Хр. Белоев:** Моля за тишина в залата.

**Г-н Иво Пазарджиев:** ... с оглед на това през тях да израства трева. Считам това за подходящо, с оглед местонахождението на спортния комплекс в парка. За съжаление към настоящия момент състоянието на паркинга е изключително незадоволително. Много от плочките липсват, теренът е деформиран и при дъждовно време се образуват множество локви. От друга страна местата за паркиране са изключително ограничен брой, с оглед натовареността на базата от трениращи граждани, както и от родители, които придружават децата си при тренировъчните им занимания. Вследствие на това много водачи на МПС паркират в тревните площи, което с основание не се одобрява от много русенци, които се разхождат в парка. С оглед на предстоящите мащабни ремонти на уличната мрежа в гр.Русе, които ще се извършат от външни изпълнители, считам, че ОП „Комунални дейности“ може да извърши ремонт на съществуващия паркинг, което ще бъде оценено от всички русенци. Във връзка с изложеното, моите въпроси към Вас, господин Кмете са следните: има ли възможност през 2018 г. да бъде извършен ремонт на паркинга пред тенис базата в Младежкия парк? Втори, считате ли, че има възможност за увеличаване на броя на местата за паркиране около тенис кортовете и същите да бъдат очертани със съответната маркировка? Трети въпрос, предвиждате ли поставяне на оградителни колчета, с оглед на това да не се паркира в тревните площи около тенис базата?

**Чл.-кор. проф. Хр. Белоев:** Благодаря.От името на кмета архитект Бучуковска.

**Арх. Жив. Бучуковска:** Уважаеми г-н Пазарджиев, на отговор на Ваше писмо, наш вх. №06-01-45 от 12.03.2018 г., относно обособен паркинг за автомобили пред тенис кортове в Парк на младежта. С Решение №279, на Общинския съвет – Русе през 2008 е приет План за улична регулация и План за регулация и застрояване на Парка на младежта, Схемата за функционалната организация, Комуникационно-транспортната схема, Схемата на преместваемите обекти по чл. 56 от ЗУТ, Схеми на инженерната инфраструктура, Схема на реконструкция на трайни дървесни растителности и Правилата за тази територия са приети съобразно Решение №6, прието с Протокол №24 от 18.06.2008 г. на Общинския съвет по устройство на територията Община Русе. С ПУП се предвижда изграждане на нова улица, започваща в източната част на ул. „Алеи Възраждане“, с която се достига до тенис кортовете и до ниската тераса на брега. Предвидени са паркинги на бетонова-тревна настилка по дължината на улицата, обхващаща парка. Създадени са 200 паркоместа, които ще се изградят етапно и са локализирани както следва – 40 към спортния терен, 30 към болницата и 30 към ул. „Алеи Възраждане“. По проект „Техническа помощ в подкрепа на Община Русе за програмен период 2014-2020 г.“ по оперативната програма са разработени инвестиционни проекти за всеки от 30-те обекта, включени в проекта. Един от обектите е „Парк на Младежта, в т.ч. изграждане на голяма детска площадка и фитнес площадка. Инвестиционният проект за Парка на младежта – реконструкция и паркоустрояване е разработен от правоспособни проектанти, вписани в регистъра на Министерство на културата. В инвестиционния проект се предвижда реконструирането на настилката на съществуващите обособени зони за паркиране, като по този начин чрез полагане на перфоплочи и затревяване се обособяват около 275 паркоместа и 17 паркоместа за инвалиди, разположени периферно по цялата дължина на ул. „Алеи Възраждане“. Проектираната лента за паркиране е с ширина 5,50 м., с перфоплочи и затревяване. В съответствие с одобрената Комуникационно-транспортна система към ПУП, одобреният Инвестиционен проект и съгласно издаденото Разрешение за строеж за обект Парк на младежта в зоната около входа на тенис кортовете обособени към настоящия момент паркинг за автомобили не е регламентиран. Във връзка с поставените от Вас конкретни въпроси Ви отговарям, както следва: въпрос 1 - Има ли възможност през 2018 г. да бъде извършен ремонт на паркинга пред тенис базата на Младежкия парк? Предвид гореизложените факти, считам за нецелесъобразно инвестирането на средства за извършване на ремонт на паркинга пред тенис базата в Парк на Младежта. Въпрос 2 - Считате ли, че има възможност за увеличаване на броя на местата за паркиране около тенис кортовете и същите да бъдат очертани със съответната маркировка? Също като отговор 1. Въпрос 3 - Предвиждате ли поставяне на ограничителни колчета, с оглед на това да не се паркира в тревните площи? Съгласно чл. 23, ал. 1, т. 3 от Наредба №18 за обществения ред при ползване на превозни средства на територията на Община Русе е забранено паркирането на МПС върху зелените площи, градини, паркове, площадки, детски площадки и на тротоари без съответното разрешение от собственика или администрацията управляваща пътя. Към Община Русе има Специализирано звено КООРС, които се грижат за опазването изискванията, за спазване изискванията на Наредбата на общинския съвет и Закона за движение по пътищата към физическите и юридически лица. С оглед на това считам, че поставянето антипаркинг колчета в тревните площи около тенис базата в Парка на младежта би нарушило характера и естетическото оформление на парковата среда.

**Чл.-кор. проф. Хр. Белоев:** Благодаря. Пазарджиев.

**Г-н Иво Пазарджиев:** Аз благодаря на г-жа Бучуковска за отговора. Всъщност проблемът явно ще бъде решен, въпреки че отговора Ви после ... Нали, да казвате, че не искате да ремонтирате, защото ще бъдат направени такива парко места, което е добре и е прекрасно. (коментар от зала не се чува) Да, да. По въпросът за третия отговор, ами добре, съгласен съм, че не говорим, да не се говори за колчета в парка би било грозно. Помислете за нещо, което не би нарушило характера и естетическото оформление на парковата среда, да не се създават предпоставки гражданите да паркират наистина в тревните площи. Няма как денонощно някой да стои там и да ги контролира, а се получават конфликти наистина между пешеходците и тия, които отиват там да играят тенис, бързат да играят тенис и си паркират колата в тревните площи. Благодаря.

**Чл.-кор. проф. Хр. Белоев:** Благодаря. Питане от Траян Тотев. Траяне, улиса се.

**Г-н Тр. Тотев:** Уважаеми господин Кмете, уважаеми колеги съветници, на територията на Община Русе след приключване на снегопочистването има разпръснати на всевъзможни места десетки елементи от изкуствените неравности познати като „легнали полицаи”. Снегопочистващата фирма е изкъртила и разпръснала тези елементи на територията на общината. Следва същите да бъдат възстановени в най-кратки срокове, тъй като представляват средства за намаляване на скоростта на МПС-тата и са животоспасяващи. Във връзка с това, моите въпроси към Вас са следните ...

**Чл.-кор. проф. Хр. Белоев:** Моля за тишина.

**Г-н Тр. Тотев: ...** Има ли задължение общинско предприятие да демонтира изкуствените неравности преди започване на снегопочистването? Вторият въпрос е за чия сметка ще бъдат възстановени изкуствените неравности на територията на Община Русе? И третият, в какви срокове ще бъдат възстановени въпросните съоръжения? Благодаря ви.

**Чл.-кор. проф. Хр. Белоев:** Да, благодаря. По редът на входиране на питанията трябваше другото да кажете, ама след това. Да, отговора, г-н Наков. Това е с вх. № 233. (коментар от зала не се чува) Да за изкуствени неравности. Наков, отговора, той го намери.

**Г-н Дим. Наков**: Благодаря ви. Уважаеми Тотев, във връзка с Вашето запитване, относно демонтиране на изкуствените неравности, Ви отговарям следното: няма практика, нито задължение общинско предприятие „Комунални дейности“ - Русе да демонтира изкуствени неравности, преди започване на снегопочистването, тъй като и съответно по въпрос 1 - На територията на град Русе има монтирани 69 бр. повдигнати препятствия за МПС и времето за демонтаж на същите е в рамките на 20 работни дни, а времето на последващ монтаж е двойно по-дълъг, тоест около 40 дена. Следователно, можем да си направим извода, повече от два месеца екипа на общинското предприятие ще трябва само да се занимава с демонтаж и монтаж. В допълнение на казаното до тук, може да се каже, че нямаме фиксирана дата за началото на снеговалежети, според която да се ориентираме и 20 дена преди нея да се започнем демонтажите им. По въпрос 2 и 3 Ви заявявам следното, ремонта на нарушените повдигнати препятствия на МПС започва, веднага след приключване на снеговалежите и изчистване на града от натрупаната снежна маса. Оглеждат се всички места, където те са повредени, установяват се липсващите части, поръчват се на доставчиците и след получаването им при наличие на подходящи климатични условия в най-кратък срок се извършва ремонта. Благодаря ви.

**Чл.-кор. проф. Хр. Белоев:** Благодаря. Да, ще ти дам думата за това, което трябваше да почнеш, да. Сега на това отговори.

**Г-н Тр. Тотев:** Благодаря за отговора. Само и единствено не ми стана ясно, извинявам се за размяната на въпросите.

**Чл.-кор. проф. Хр. Белоев:** Нищо.

**Г-н Тр. Тотев:** Не ми стана ясно за чия сметка ще бъдат възстановени при положение, че те се откъртват от една фирма, а след това ги заплащаме от сметката на общината, така става ясно според мен. Благодаря ви.

**Чл.-кор. проф. Хр. Белоев:** Благодаря. Господин Наков ... Тотев, изчакай отстрани.

**Г-н Дим. Наков:** Аз мисля, че е много ясно след като общинското предприятие „Комунални дейности“ се занимава с тези дейности, с демонтаж, с монтаж, с отстраняване на повредите по тях и естествено, че ще е от бюджета на общинското предприятие.

**Чл.-кор. проф. Хр. Белоев:** Да, благодаря. Второто питане на Траян Тотев. Заповядай. (коментар от зала не се чува) Ще ходиш да го вземеш? Аз щях да ти го дам. Да, заповядай.

**Г-н Тр. Тотев:** Извинявам се отново. Уважаеми господин Кмете, врайона на реконструираното кръгово кръстовище при булевардите "Липник" и "Цар Освободител", и "Генерал Скобелев", от страна на спирка „Оборище” и от към Професионална гимназия по строителство, архитектура и геодезия „Пеньо Пенев”, поради липса на ограждения и избран от граждани за най-кратък път, много русенци преминават през натоварения бул. „Цар Освободител”. Според мен стойността на оградата, която трябва да се монтира, няма да бъде по-скъпа от живота на гражданите. Нека не чакаме следващ смъртен случай, за да се предприемат мерки. Напомням, че десетки, а може би дори стотици граждани ежедневно пресичат в нарушение. Нека не чакаме, а покажем че живота на русенци е важен. Във връзка с изложеното по-горе моите въпроси към Вас, са следните: считате ли за необходимо монтирането на продължение на оградата от двете страни на бул. „Цар Освободител”, с което да се прекрати преминаването на граждани през натоварения булевард? И в какъв срок ще бъдат предприети мерки по монтиране на оградата? Благодаря.

**Чл.-кор. проф. Хр. Белоев:** Благодаря. Господин Наков.

**Г-н Дим. Наков:** Благодаря, господин Председателю. Уважаеми г-н Тотев, във връзка с Вашето запитване, относно липсата на ограждения в участъка на бул. “Цар Освободител“ в района на реконструираното кръгово кръстовище, Ви отговарям следното: през 2016 година проблем с неправилно пресичане на бул. „Цар Освободител“ от пешеходци е установен в участъка пред Спортната зала. Извършено бе удължаване на оградата, с което проблема беше решен. През 2017 година бе установен същият такъв проблем с неправилно пресичане от пешеходци във визираният от Вас участък. Предприети са мерки, свързани с изработката на нужните оградни пана. Обръщам внимание, че ОП „Комунални дейности“ – Русе само произвежда тези елементи и е необходимо съответното време, за да се изработи нужното количество. Веднага след това ще се пристъпи към монтажа им на място. С това се надяваме, да бъде преустановено опасното и нерегламентирано пресичане на бул. „Цар Освободител“. Искам да Ви кажа, че за това пресичане в допълнение към отговора, който сте получили при нас имаше и много сигнали от граждани също така. Даже преди няколко дена на служебната ми поща имаше отново сигнал от гражданин, така че наистина ...

**Чл.-кор. проф. Хр. Белоев:** Предприети са действия. Да, заповядай, Траян Тотев.

**Г-н Тр. Тотев:** Много благодаря за отговора и за бързото предприемане на мерки в тази посока. Благодаря.

**Чл.-кор. проф. Хр. Белоев:** Да, питане от Владо Владов.

**Г-н Вл. Владов**: Уважаеми колеги, първо искам да благодаря на кмета и на всички в залата. Беше много грозно преди малко подигравателното отношение към колегата Траян Тотев, за това, че едното питане, другото, па сега да го вземе, па да се върне и т.н.

**Чл.-кор. проф. Хр. Белоев:** Господин Владов, има входящи номера и се дава ...

**Г-н Вл. Владов:** Окей, но имаше подигравателен тон, чакай да отида да го взема, да се върна. Съгласен съм, че е сбъркал, не го оневинявам ...

**Чл.-кор. проф. Хр. Белоев:** Значи, никой не си позволява подигравателен тон към, който и да е в залата.

**Г-н Вл. Владов:** Хората се изсмяха половината в залата. Извинявам се. Сега, няма значение, добре.

**Чл.-кор. проф. Хр. Белоев:** Не може да им забраним. (коментар от зала не се чува) Да.

**Г-н Вл. Владов:** Окей. Сега, във връзка с ...

**Чл.-кор. проф. Хр. Белоев:** Той не ме чу исках да му подам материала да не се разкарва, нали можеше да не ходи. Тъй, че няма проблеми, мисля че излишно се поставя това. Продължете.

**Г-н Вл. Владов:** Сега, във връзка с подаден към мен сигнал от живущи в квартал „Здравец“, ул. „Байкал“и алея „Бели брези“, че на алеята между двете улици са монтирани оградни колчета, с което се възпрепятства преминаването на авомобили. При посещение ми на място забелязах, че има поставени колчетата между блоковете 23 и 24 и ограждащ синджир е поставен катинар, което създава впечатление, че улицата се ползва само от живущите в блока. Също така има монтирани оградни колчета между блоковете 19 и 24, на които има също синджир с катинар. Във връзка с гореизложеното Ви питам: на какво основание са поставени оградните колчета? Имат ли право живущите в блока да блокират достъпа на автомобили по улицата? Благодаря.

**Чл.-кор. проф. Хр. Белоев:** Благодаря. Господин Наков.

**Г-н Дим. Наков:** Благодаря Ви, господин Председателю. Уважаеми г-н Владов, в Община Русе с вх. №06-01-50/15.03.18 г. постъпи питане от Вас относно сигнал на граждани, живущи в кв. Здравец, ул.“Байкал“ и алея „Белите брези“, за монтирани ограничителни стълбчета, които възпрепятстват преминаването на автомобили. Във връзка с горното Ви уведомявам, че по предложение на живущите в бл.23 на ул. „Байкал“ №13 има изразено становище на Общинската комисия по организация и безопасност на движението, от 15 ноември, Протокол 8/2017 година за монтиране на ограничителни стълбчета от тях на алеята пред блока с цел преустановяване на директното преминаване на автомобили през паркинга пред блока, предвид това, че до него има изградена детска площадка. При преминаването на децата към нея между паркиралите автомобили е изключително ограничена видимостта за директно преминаващите и съществува голям риск от допускане на инциденти с фатален край. Даденото становище от Общинската комисия по организация и безопасност на движението се отнася само до поставянето на ограничителни стълбчета на алеята пред бл.23 без монтиране на посочените от Вас други съоръжения като синджири и катинари, които не се ползват в пътната сигнализация. След извършения монтаж по този начин от живущите в района е постъпил и друг сигнал в Община Русе за поставени заграждения. От служители на отдел „Транспорт“ и „Техническа инфраструктура и инвеститорски контрол“ в края на месец февруари тази година е извършен оглед на място. Констатирани са поставени два броя ограничителни стълбчета с верига между тях пред бл.23 от страна на ул. „Белите брези“. Установени са и монтирани ограничителни елементи между блоковете 19 и 24, за които не е постъпвало искане за разрешаване на поставянето им. Съответно е започната процедура по отношение на констатираните нередности. Благодаря.

**Чл.-кор. проф. Хр. Белоев:** Благодаря. Владов.

**Г-н Вл. Владов:** И аз благодаря за отговора, но както разбирам, монтиралите колчетата са си превишили правата. И затова призовавам на комисия КОБД да се вземе решение да им се отмени това, което им е дадено. Благодаря.

**Чл.-кор. проф. Хр. Белоев:** Да, благодаря. Госпожа Крушева.

**Г-жа Н. Крушева:** Уважаеми господин Стоилов, по време на обсъждане на бюджет 2018 година ме притесни предоставената информация от Приложение 19, по дейност 898 план-сметка на ОП „Спортни имоти“. Въпреки поставените от мен въпроси по време на обсъждането на бюджета, както в комисиите, така и на сесията не получих никакъв отговор, който касае разходването на средства от ОП „Спортни имоти“. Видно от представената справка е, че при приходи от 346 210 лв. е заявен разход от 962 192 лв. или по друг начин казано разходите надвишават 3 пъти очаквания приход. За мен този факт е твърде притеснителен и в тази връзка моля да ми бъдат предоставени следните информации: първо, отчет за приходи и разходи за 2017 година, отделно за всеки имот предоставен за управление от ОП „Спортни имоти“. Второ, ОПР и баланс за 2017 година на ОП „Спортни имоти“. И трето, колко договора за отдаване, ползване има сключени от ОП „Спортни имоти“, с кои юридически лица и за кои имоти става въпрос. Настоящото питане е във връзка с чл. 104 и т.н.

**Чл.-кор. проф. Хр. Белоев:** Благодаря. Кой ще отговори? Заповядайте, г-н Богданов.

**Г-н В. Богданов:** Уважаеми общински съветници, уважаема г-жо Крушева, ОП „Спортни имоти“ е създадено с Решение № 1090, Прието с Протокол №51/29.09.2006 г. На Общински съвет - Русе с цел управление и стопанисване на спортната база в Община Русе. В Законът за общинската собственост, законодателят е регламентирал дейностите, които може да осъществява едно общинско предприятие, а именно: управление, изграждане, поддържане, ремонт и реконструкция на обекти, мрежи и съоръжения на техническата инфраструктура и други имоти - общинска собственост, както и предоставяне на свързаните с тях услуги за населението. Второ, предоставяне на други услуги или осъществяване на други местни дейности, необходими за задоволяване потребностите на общината или на нейното население, които се финансират от бюджета на общината, определени от общински съвет. Следва да се отбележи, че в посочената сума за разходи от 962 192 лв. са включени и сумите, които ОП „Спортни имоти“ заплаща за потребената от спортните клубове топлинна енергия в изпълнение на Решение № 938, Прието с Протокол № 36/20.03.2014 г. Общинските предприятия не формират печалба. Приходите на „Спортни имоти“ са от наеми и такси за ползване на спортни обекти и съоръжения. За тяхното повишаване е необходимо увеличение на наемите и таксите, което би довело до негативни последствия за развитието на русенския спорт. Във връзка с исканата от Вас информация прилагаме отчет за приходите и разходите за 2017 г. и справка за договорите сключени за имоти стопанисвани от предприятието. „Спортни имоти“ не води счетоводство поотделно за всеки един от стопанисваните имоти, поради това такава информация не можем да Ви предоставим. Благодаря ви.

**Чл.-кор. проф. Хр. Белоев:** Благодаря. Госпожа Крушева.

**Г-жа Н. Крушева:** Господин Богданов, благодаря Ви за информацията. За мен е ясно, че общинското предприятие не формира печалба, обаче загуба от 3 пъти оборота за мене е фрапантно. Ако Вие в ролята на добър стопанин искате да разберете къде са тези разходи, кое е онова имущество предоставено на Вас, което генерира голяма част от загубите Ви, щяхте да си направите труда да направите такава справка за всеки един имот поотделно, но явно Вас това не Ви засяга. В предоставената ми справка в приходната част аз виждам едно огромно разминаване. При ползване на базата, приходи от ползване на базата в 2017 година на 17 330 лв., Вие залагате за приходи в 2018 година 95 000 лв. С какво мислите, че би могъл да се увеличи 5 пъти прихода от тези наеми на спортните бази? И другият ми уточняващ въпрос е в разходната част, където разходи за вода, горива и енергия от 287 000 ще нараснат на 365 000 при условие, че ние нямаме допълнителна база включена във Вашето управление? И какво включвате в разходи за външни услуги, които от 34 000 се увеличават двойно на 68 000? Благодаря.

**Чл.-кор. проф. Хр. Белоев:** Да, благодаря. Господин Богданов.

**Г-н В. Богданов:** По отношение на повишаване на приходите има няколко пера, които биха довели до това повишаване. Едното от нещата е, тепърва предстои нова оценка за таксите за ползване на Градски стадион от ФК „Дунав“. Второто нещо, което в момента предстои да бъде направено с цел увеличаване на приходите на ОП „Спортни имоти“ е пускането в действие на Гребна база на езерото „Липник“. По отношение на разходите, не смятам, че ние не си правим точна сметка къде и как разходваме средствата от бюджета на ОП „Спортни имоти“. Разходите са завишени с цел обслужване на ново ремонтирания стадион, който изисква малко повече разходи, за да може да бъде поддържан, включено е вече и осветление на Градския стадион. Така, че разходите задължително ще се повишат. Третият въпрос беше за ... (коментар от зала не се чува), за водата. Така, значи, външните услуги, външните услуги мога да ви дам един прост пример, само преди по-малко от месец се наложи да почистваме Градски стадион от снега, наложи се да ползваме специализирана техника от външна фирма. Външните услуги по отношение на поддръжката и ползването на ремонтирания стадион по принцип се увеличиха през предната година и надвишиха средствата, които ние сме вложили като проектобюджет, заради това са завишени тая година в бюджета за 2018-та.

**Чл.-кор. проф. Хр. Белоев:** Благодаря. Много станаха, заповядай, Крушева.

**Г-жа Н. Крушева:** В предоставения от Вас опис на управление на спортни имоти никъде не виждам управление на Градски стадион. Или има пропуск в това, което м и предоставяте или има някъде разминаване.

**Чл.-кор. проф. Хр. Белоев:** Да, благодаря.

**Г-н В. Богданов:** Искам да Ви уточня само, че справката Вие, която сте поискали е за предоставените под наем или за ползване ... (коментар от зала не се чува)

**Чл.-кор. проф. Хр. Белоев:** Моля ... (коментар от зала не се чува)

**Г-н В. Богданов:** Да. Значи, това, което аз съм Ви предоставил е справка за всички имоти, които са предоставени за ползване на спортни клубове и организации, а не за имотите, които стопанисва и управлява „Спортни имоти“. ( коментар от зала не се чува).

**Чл.-кор. проф. Хр. Белоев:** Така, репликиране става все едно въпроси и отговори. Аз много безучастно оставам.

**Г-н В. Богданов:** Ако искате такава справка, тя я има в Правилника за дейността на предприятието, мога да Ви я дам, когато пожелаете справката за управляваните от „Спортни имоти“ имоти.

**Чл.-кор. проф. Хр. Белоев:** Така. Едно уточнение, значи всички питания предварително отговорите са предоставени. Можеше предварително да поставите и уточняващите си въпроси към тези, които са дали отговорите, а тук става въпрос и отговори, един диалог, който не е допустим да го правим по време на сесия. Имаме право на определен брой реплики, въпроси и отговори, но въпреки това се изчерпаха въпросите. (коментар от зала не се чува) Добре. Питане от Кристиян Галев и Никола Михайлов. Кристиян Галев.

**Г-н Кр. Галев:** Уважаеми господин Кмет, относно снегопочистването в града голям брой граждани от Русе се обърнаха към нас, за да сигнализират отново за проблемите, свързани със снегопочистването в града през тази зима и да изразят отново безпокойството си от факта, че те се повтарят непрекъснато в последните години. Въпреки, че истинските зимни дни тази година не продължиха повече от седмица, те се оказаха отново кошмарни за града ни. След спирането на снеговалежа почистващата техника се появи, само, за да избута снега върху тротоарите и да прокара една тясна ивица единственопо платната на централната градска част, по която трудно се разминаваха движещите се автомобили. Оформиха се купчини от сняг по кръстовищата, а гражданите отново бяха принудени да вървят по пътните платна с риск за транспортна злополука. Ситуацията не се промени и дори след като температурите се повишиха. Особено неприятно впечатление направи честването на Националния ни празник, голям брой граждани се стекоха около Паметника на Свободата, за да присъстват на тържествената церемония по повод 140 години от Освобождението на България и Националния празник3 март. За съжаление беше почистена от снегасамо площта пред Паметника, която беше много хлъзгава ине можа да побере дошлите граждани, които стояха в снега около величествената статуя или върху огромната купчина сняг пред нея. Мнозина си тръгнаха разочаровани от създалите условия и честване, без да дочакат края на тържеството и да донесат цветята си. По мнение на таксиметрови шофьори и граждани, живеещи в крайните квартали там ситуацията е била още по-тежка. Господин Кмете, русенци питат: кои са причините за ненормалната обстановка, свързана със снегопочистването и снегоизвозването през последните зимни дни, въпреки пълното финансово осигуряване за зимното почистване? Защо снега не се изнасят извън уличните платна и тротоарите? Как е отчетена извършената работа икакви са суми заплатени на фирмите, ангажирани със снегопочистването и снегоизвозването? Санкционирани ли са онези фирми, които не осигуриха елементарно почистване пред своите офиси, въпреки порочната практика снега да се изнася, а да се изхвърля върху тротоарните площи? Кога гражданите от крайните квартали на Русе ще получат услугата снегопочистване във вид и размер, равностоен на живеещите в центъра? Това ли е оптималната организация, която Община Русе може да създаде, за да се осигури нормалните условия за придвижване на гражданите при снеговалеж? Благодаря.

**Чл.-кор. проф. Хр. Белоев:** Благодаря. Господин Наков.

**Г-н Дим. Наков:** Благодаря Ви, господин Председателю. Уважаеми г-н Галев, уважаеми г-н Михайлов, във връзкас постъпило Ваше искане в общинска администрация Ви уведомявам следното: първо, климатичните атмосферни условия, падналия обилен и продължителен снеговалеж, придружен със силни ветрове са причина за създалата се сложна зимна обстановка не само в гр. Русе, но и в цялата страна, това е и причина, за затрудненото почистване от фирмата в първите часове на валежа. Съгласно План-сметката за 2018 г. са предвидени средства в размер на 3 250 000 лв. за дейности: „Поддържане на чистотата и проводимостта на дъждоприемните шахти, в т.ч. снегопочистване и зимно поддържане на териториите за обществено ползване на гр. Русе“. Тези средства са общи и няма точно определен бюджет предвиден отделно за дейност снегопочистване. По втори въпрос, извозването на сняг се извършва приоритетно при възлови места в града, за да не се затруднява движението на автомобилния и градски транспорт. Там, където камарите със сняг не са пречка не се извозват, поради финансовата нерентабилност на услугата. Поради факта, че пътното платно и тротоарите се третират с материали и смеси, снега няма как да се изхвърля в реки и се налага депонирането му на удобни за това места в близост до урбанизираната територия. Използването на снега се налага, извозването на снега се налага при наличие на повече от 50-60 см. дебелина на снежната покривка, поради невъзможност количеството сняг да бъде изринато, така че да се осигури придвижването на превозните средства и пешеходци по тротоарите. Самата процедура технологично е най-удобно да се извършва в тъмната част на денонощието, като за целта се използва тежка техника при затворени пътни участъци, по които се извършва дейността. Всичко това е скъпо удоволствие и имайки предвид метеорологичната обстановка и прогнозата за чувствително покачване на температурите във визирания период, се явява изключително необоснован разход. Трето, Община Русе има сключен договор от 2015 г. с „Русе Пъблик Сървис“ ЕООД с предмет „Поддържане на чистотата и проводимостта на дъждоприемните шахти, в т.ч. снегопочистване и зимно поддържане на териториите за обществено ползване на гр. Русе“. Работата на фирмата извършваща снегопочистването се приема с протокол или акт за извършена работа за десетдневен период, като за един месец се извършва проверка и контрол на три десетдневки. Чрез системата за GPS контрол и наблюдение на моторните превозни средства се проследява осъществяването на дейностите за съответния период и се проследяват маршрутите в ежедневните отчети. Информацията получена от GPS системата за контрол съдържа следните данни: дата, час и скоростта на моторното превозно средство или снегопочистващата техника. Дейностите извършвани при зимни условия включват: снегопочистване, третиране на пътната настилка с материали и смеси с магнезиев хлорид или с калциев хлорид, ръчно снегопочистване, почистване от лед и ръчно третиране с материали и смеси. До 20.02.2018 г. са подписани пет протокола за дейностите:по поддържане на обществена хигиена, снегопочистване и зимно поддържане на териториите за обществено ползване и поддържане на дъждоприемните шахти на гр. Русе на стойност 472 408 лв. с ДДС, от които 155 785 са за дейност снегопочистване. В периода 20 февруари – 28 февруари дейностите по снегопочистване са в размер на 264 407 лв. с ДДС и към настоящия момент все още не са фактурирани. При констатирано несъответствие на отчетената работа с реално извършената в рамките на отчетния период, неизвършената работа не се заплаща. Четвърто, контрола по снегопочистване от сняг и лед пред търговските обекти и блокове се осъществява от служба, звено „КООРС“ към Община Русе, за което са съставени 23 броя Констативни протокола с предписания и над 94 броя уведомления по адреси, относно задълженията на юридически лица и търговски обекти. Пето, затрудненията в крайните квартали на гр. Русе – кв. „Дружба“ и кв. „Чародейка“, бяха породени от спецификата на местоположението им, непрекъснатия снеговалеж и силен вятър, което от своя страна доведе до навявания чувствително по-големи от тези в централната част на града. Самото снегопочистване няма разлика като технология, инертни материали и организация с това в рамките на целия град. И шесто, Община Русе е в състояние значително да подобри ефекта от снегопочистването, използвайки концентрирани смеси, което е най-добре да бъде в течна фаза за стопяването на снега, които са изключително скъпи средствата и средствата са заложени, въпреки всичко в План-сметката не позволяват тяхното използване. Бихме приветствали Ваша инициатива за повишаване на данъците с цел акумулиране на средства позволяващи повишаване качеството на услугата. Благодаря.

**Чл.-кор. проф. Хр. Белоев:** Благодаря. Ще вземете ли отношение? Михайлов.

**Проф. Н. Михайлов:** Уважаеми господин Председателю, уважаеми господин Кмете, уважаеми госпожи и господа общински съветници, моя млад колега и аз ви благодарим за изчерпателния отговор. И все пак един допълнителен въпрос, едно предложение, едно мнение, ние питаме под номер 3 - „Как е отчетена извършената работа и какви суми са заплатени на фирмата или фирмите, ангажирани със снегопочистването и снегоизвозването. Вие ни отговаряте „ ... в периода20 февруари – 28 февруари 2018-та дейностите по снегопочистване са в размер на 264 407,82 лв. с включен ДДС и към настоящия момент не са фактурирани. При констатирано несъответствие на отчетената работа с реално извършената в рамките на отчетния период, неизвършената работа не се заплаща“. Все пак, изминали са повече от 3 седмици и моят въпрос е направена ли е проверка за това какво реално е извършено и какви суми са изплатени? Мнението ми по точка 3-та, разговарях с хора, които са на „ти“ с тоя тип дейност, те предлагат, помислете просто GPS системата не просто да следи дата, час и скорост, а да се контролира и височината на греблото, което е спуснато. И може да се прави, това се прави, един инженер може да го конструира, защото едно е греблото да е на 1 сантиметър, друго е да е на 5 сантиметра, вие виждате какви ивици се получават върху платната. И последното ми мнение е по точка 6-та, аз разбирам, че вие се ... (коментар от зала не се чува) В цивилизованият свят това се прави. Последният въпрос, точка 6-та, разбирам, че все пак ще се ангажирате за едно по-добро почистване на града в следващия период, следващата кампания. Разбира се в случая няма да предлагам да се повишават данъците, да се повишават данъците на моите съграждани, тъй като аз смятам, че просто трябва по-разумно да се използват тези пари. Благодаря.

**Чл.-кор. проф. Хр. Белоев:** Благодаря. Господин Стоилов.

**Г-н Пл. Стоилов:** Аз ще помоля проф. Михайлов да ми даде тези прекрасни специалисти, които да ни покажат как GPS-а може да констатира на каква височина и колко се движи греблото. Просто това ще бъде някакво новаторство в GPS техниката. Така, че, моля Ви, тия, които много разбират от снегопочистване да дойдат, лично аз ще се срещна с тях, ще приема всякакви техни предложения. А тези суми, които Ви ги казват по контрола, който е осъществен от нас, самите фирми още не са фактурирали, ние плащаме, когато фактурират, при насрещна проверка, след като се убедим в това, което е свършено. Ние на практика плащаме по това, което ние сме констатирали. (коментар от зала не се чува) Ами в отговора Ви беше казано. (коментар от зала не се чува)

**Чл.-кор. проф. Хр. Белоев:** Благодаря.

**Г-н Пл. Стоилов:** Значи, няма плащане още, няма фактура – няма плащане. След като няма фактура, как да има плащане? (коментар от зала не се чува) Вие не ме чухте какво казах, тази сума е в резултат на нашите констатации и нашите протоколи. ( коментар от зала не се чува) Ако има спор, той се решава с фактурата. Значи, трябва да видим какво ще представи фирмата. Имало е случаи, минали години, когато нашите контрольори отчитат многократно по-ниски суми, след което уточняваме с фирмата и в крайна сметка се прилага закона. Ако толкова много държите да сте в час с материята, заповядайте при Георги Игнатов, директора на Дирекция „Екология и транспорт“. Той лично контролира процеса, ще Ви обясни всичко, ще Ви покаже цялата процедура, но аз Ви уверявам, че се плаща това, което е свършено като работа.

**Чл.-кор. проф. Хр. Белоев:** Благодаря. Да.

**Проф. Н. Михайлов:** Отзад-напред, аз няма ..., ще се опитам да не забравя да проверя все пак какви суми са платени, но мисля, че трябва наистина да бъдем изключително отговорни, когато става дума за парите на нашите съграждани. По първи въпрос, не става дума за това GPS системата да измерва каква е височината на греблото, става дума, че може да се направи елементарно техническо съоръжение, което да контролира тази височина, това може да се направи, ще Ви го предоставя, няма проблеми.

**Чл.-кор. проф. Хр. Белоев:** Да, благодаря. Бедрос Пехливанян, процедура.

**Г-н Б. Пехливанян**: Господин Председател, колеги, тъй като превишихме времето, пък има и още изказвания на общински съветници и ...

**Чл.-кор. проф. Хр. Белоев:** Имаме 2 изказвания и 4 на граждани.

**Г-н Б. Пехливанян:** ... предлагам да продължим без да почиваме.

Чл.-кор. проф. Хр. Белоев: Така, други предложение има ли? Гласуваме. Устройствата върнахте ли ги? (коментар от зала не се чува) С ръка, по стария начин, който е съгласен да гласува. Така, благодаря. Видимо е, но, против? Няма. Въздържали се? Няма. (коментар от зала не се чува) Къде? Двама, добре. Продължаваме, д-р Ангелов.

**Д-р Севд. Ангелов:** Уважаеми господин Председател, уважаеми господин Кмете и колеги, смятах изказването ми да бъде, питането ми да бъде на фона на ясен слънчев ден, ама и така ще се получи. Така, то се покрива малко с предния, с предната тематика, отминаващата зима на 2018 г. беше много благоприятна към нашия град. Добрите метеорологични условия, с няколко много слаби снеговалежа, не затрудниха особено снегопочистващите фирми. В края на месец февруари падна единствения по-голям сняг и за съжаление общината не можа да отговори бързо и адекватно за почистване снега от улиците на града. За щастие високите температури помогнаха бързо да се стопи падналия сняг. Във връзка с изложеното, моля да отговорите на следните въпроси: как Община Русе смята да използва остатъка от предвидените за снегопочистване средства? Не е ли редно те да бъдат насочени и използвани за измиване на целия град, който е изключително прашен и мръсен? Това е правилно решение, за да не дишат русенци вдигащият се от пролетните ветрове прах. Смятате ли, че молбата на господин Стоилов за преместване на личните автомобили от някои улици на града, за да се осигури поле за снегопочистващата техника даде резултат? Има ли смисъл по улиците на града да се разхождат автомобили с четки, когато всички улици са задръстени от автомобили, спрели по невъзможен начин? Това може да свърши работа за почистване на алеите в парковете, но не и градските улици. Не е ли редно да се помисли от сега за промяна в стратегията на снегопочистване, за да може навреме да се справяне с тези проблеми, както е в повечето страни, намиращи се по на запад от нас? Кога ще се запълнят отворилите се дупки в пътната мрежа? Някои участъци вече са много трудно проходими за нормален автомобил.

**Г-н Дим. Кънчев:** Инженер Наков.

**Г-н Дим. Наков:** Да, благодаря Ви, господин Председателю. Аз мисля преди да започна да се изказвам, да Ви отговарям, както Вие казахте, че донякъде се припокрива с вече повдигнатите теми, аз мога да Ви припомня и на всички общински съветници, че пък първия Ви въпрос, както и на предния отговор, който беше подготвен се отговаряше нееднократно при гледането проекта за бюджет по комисиите, когато имаше конкретни въпроси как се определя точно колко пари отиват за снегопочистване, колко за други разходи по поддържането чистотата, хигиената на града и тогава беше казано, че това е в един общ, в едно общо перо. Съответно по отговора във връзка с Ваше постъпило питане, Ви уведомявам следното: първо, съгласно План-сметката за 2018 г. са предвидени средства в размер на 3 250 000 лв. за дейностите: „Поддържане на чистотата и проводимостта на дъждоприемните шахти, в т.ч. снегопочистване и зимно поддържане на териториите на общественото ползване на гр. Русе“. За остатък не може да се говори, тъй като те са общо бюджетно перо включващо: обществената хигиена, снегопочистване и поддържане на дъждоприемните шахти на територията на гр. Русе. Измиването на градът е планирано ежегодно мероприятие, което се изпълнява по график при подходящи метеорологични условия след приключване на зимния период. Второ, за съжаление идеята за безплатното паркиране на автомобилите от централната градска част в общинските паркинги, с цел осигуряване на нормално преминаване на снегопочистващата техника бе бламирано от самите потърпевши. Апелът на господин Стоилов да се ползват общинските паркинги не доведе до желания ефект и за първото денонощие едва 8 автомобила бяха паркирани в закрития паркинг на спортната зала. Трето, все още за големите улици на града има възможност за механизирано метене, което е доста по-ефективно от ръчното метене. Превозните средства се движат по уличните платна на работен и транспортен ход. При изминаване на разстоянията от местоположението на териториите, които са включени в графика за определената дата, превозните средства се движат с транспортен ход и с вдигнати почистващи механизми. При транспортен ход на МПС не се заплаща извършената дейност. Четвърто, позната ни е практиката на много страни, както на „запад“, така и на „изток“ и в голяма част от тях при сняг над 5 см. снежната покривка, когато яви се обявява бедствено положение. Имайки предвид местните климатични особености най-ефективно би било използването на високо ефективни течни препарати за топене на снега, които към момента са финансово невъзможни за използване. Община Русе би предложила по съвременни форми на изпълнение на дейност снегопочистване, ако Вие инициирате, както представителите на местната общност, като представители на местната общност увеличаване на финансовия ресурс събиран с данъците, с цел увеличаване качеството на услугата. И пето, нарушаването на пътната настилка е проблем общ за цялата страна и се случва всяка година след зимния период. Община Русе е предвидила възстановяване на пътната настилка при подходящи метеорологични условия, след отваряне на асфалтовите бази. И Вие сте свидетел, че това вече започна в голяма част от нашия град. Голяма част от уличната мрежа ще бъде рехабилитирана изцяло и чрез средства по програми на Европейския съюз, както и чрез инвестиционната програма самата общината. Благодаря.

**Чл.-кор. проф. Хр. Белоев:** Благодаря. Господин Ангелов.

**Д-р Севд. Ангелов:** Аз благодаря на г-н Наков за отговора. Най-вероятно неточността е моя, не става въпрос за остатък ...

**Чл.-кор. проф. Хр. Белоев:** Моля за тишина.

**Д-р Севд. Ангелов:** ... въпроса е след като ние сме използвали по-малко средства за снегопочистване, дали ще мием повече града? Аз с така умиление си спомням детските години, когато лятото главната улица се миеше всяка вечер. За съжаление мие се града, общо взето не е достатъчно това. (коментар от зала не се чува) Добре. Затова моята мечта е като имаме сега по-голяма остатъчна сума да мием повече. А по отношение на петте сантиметра сняг в някои западни държави, не мога да се съглася. Значи, хората имат схема, система за това нещо. Аз повече, не знам колко години, но всяка година пътувам поне 4-5 хиляди километра през зимата и мога съвсем точно да кажа, че ...

**Чл.-кор. проф. Хр. Белоев:** Моля за тишина.

**Д-р Севд. Ангелов:** ... че снегопочисването там е перфектно. Сега от последния сняг бях в Италия, сутринта улиците бяха на асфалт, тротоарите към 10 часа бяха изчистени в пълен размер. За съжаление нашите улици след почистването са проходими или трудно проходими, тротоарите са непроходими. И се получава една такава не съвсем правилна практика снегорина мине, след което някой, ако реши да си чисти тротоара хвърля на негово място пак сняг и резултата е лош. Това имам предвид. Благодаря.

**Чл.-кор. проф. Хр. Белоев:** Да, благодаря. Господин Стоилов.

**Г-н Пл. Стоилов:** Не ми се искаше да вземам отношение, понеже правим сравнение, добре би било г-н Ангелов като човек, който познава Европа да каже какви са данъците на запад, колко плащат като данъци. Примерно в една Италия колко е данъка върху заплатата, която получава, върху общия доход, дали 10% или е 40? И всичко това къде отива в общините, и всичко това дава ресурса. Така, че тука в отговора беше казано при едни високи постъпления от данъци може да си позволим и с течен препарат да го правим, както чистят летище Букурещ, но това е непосилно за гражданите и няма как да се направи. След това, когато говорим за зимна обстановка нека сме обективни, този малък снежец, който Вие казахте беше в рамките на 36 часа, при силен вятър първия ден и беше в рамките, надхвърлящ 35 см. Вижте, попитайте някой от Касева чешма да Ви каже в долната част преспите колко бяха високи. Питайте хората в Дружба колко беше там снега, където духа силния вятър. Така, че не е ... И още нещо, значи като стоиш на топличко и гледаш през прозореца не може да забележиш, че при силен вятър страничен, ефекта на почистващата техника спира само след около час, просто след час всичко е възстановено. Но технологията е такава, че не чистиш ли постоянно, тоест не минава ли гребло има опасност да се получи парализиране на града така, както се е случило за съжаление в Русе в не много далечната история. Аз смятам, че при тая тежка, кризисна ситуация фирмите за снегопочистване се справиха добре. По отношение на тротоарите при температури -5, -6 градуса няма как да чистиш тротоари, всичко е замръзнало. И пак казвам, това, което свършиха фирмите е, че те позволиха нормална работа на инфраструктурата и населението в тези тежки зимни условия. Не забравяйте, че скоро не сме имали прецедент, заради сняг да спрем децата от училище. Това показва, че тоя снежец, макар и в такъв период не беше толкова малък.

**Чл.-кор. проф. Хр. Белоев:** Благодаря. Следващо, Ивета Георгиева.

**Г-ца Ив. Георгиева:** Уважаеми господин Кмете, на заседанието на Общински съвет – Русе, проведено на 25.02.2016 г. депозирах питане, във връзка с пешеходните алеи на бул. „Цар Освободител” гр. Русе. С Ваш отговор от 24.02.2016 г. ме уведомихте, че предвид лошото техническо състояние на пешеходните алеи и пораждащия конфликт между велосипедисти и пешеходци, ползващи новоизградените велоалеи сте взели решение да се започне поетапно обновяване на пешеходните алеи. Към настоящият момент все още посочените в питането ми пешеходни алеи по бул. „Цар Освободител” в гр. Русе не е ремонтирана и е в изключително лошо състояние, което принуждава пешеходците да използват велосипедните алеи, което създава предпоставка за инциденти. Моите въпроси към Вас са следните: имате ли намерение да изпълните поетия от Вас ангажимент през 2016 г.? И можете ли да се ангажирате със срок, в който ще бъде ремонтирана пешеходната алея по бул. „Цар Освободител” в гр. Русе?

**Чл.-кор. проф. Хр. Белоев:** Да, благодаря. Господин Наков.

**Г-н Дим. Наков:** Благодаря Ви, господин Председателю. Уважаема г-жо Георгиева, във връзка с Вашето запитване, относно поетапно обновяване на пешеходните алеи на бул. Цар Освободител, Ви отговарям следното: във връзка с поетият ангажимент през ремонтният сезон на 2017 година ОП „Комунални дейности“ – Русе започна обновяване на средната ивица, нали на тази средна ивица от кръстовището на хотел „Рига“ посока кръговото движение на бул. „Цар Освободител“. След приключване на ремонтните дейности, пешеходната зона в средната разделителна ивица, по цялото протежение на ул. „Фердинанд“ бе изцяло завършена. В началото на 2018 година, в малкото подходящи дни за работа, общинското предприятие стартира продължение на ремонта в следващият участък, заключен между пешеходната пътека при Халите и кръстовището на Пантеона. Поради лошите атмосферни условия, същият към момента е преустановен и ще продължи при благоприятни климатични условия, тъй като няма възможност да се извършват качествено ремонтни дейности, свързани с полагане на асфалт. В заключение, ще добавя, че поетият ангажимент през 2016 година се изпълнява, видно от изложените по-горе факти и при добро стечение на обстоятелствата, би могъл да бъде завършен до 2019 година. Благодаря.

**Чл.-кор. проф. Хр. Белоев:** Благодаря. Ивета Георгиева.

**Г-ца Ив. Георгиева:** Не ми стана ясно само до 2019 година участъка от Халите до кръстовището на Пантеона ли ще бъде завършен или цялата алея до Земеделския колеж?

**Г-н Дим. Наков:** Аз мисля, че когато говорим за поетия ангажимент никой не е казал, че ще извършва ремонт само в един участък, говорим за цялостно.

**Чл.-кор. проф. Хр. Белоев:** Да, благодаря.

**Г-н Дим. Насков:** Говорим за изпълняване на поетия ангажимент.

**Чл.-кор. проф. Хр. Белоев:** Благодаря.

**33 и 34 Точка**

**Изказване на Димитър Димитров – вх.№151/2018 г.**

**Изказване на Димитър Димитров – вх.№180/2018 г.**

**Чл.-кор. проф. Хр. Белоев:** Следваща точка изказване на Димитър Димитров по вх. №151. Няма го в залата той има 2 питания, които падат.

**35 Точка**

**Изказване на Мариян Димитров – вх.№ 234/2018 г.**

**Чл.-кор. проф. Хр. Белоев:** Изказване на Мариян Димитров, вх. №234. (коментар от зала не се чува) Тука е. Това са само изказвания, няма питания в тях и няма отговори по тях.

**Г-н М. Димитров:** Уважаеми общински съветници, уважаеми господин Председател, чрез предложението на групата на Патриотите – ВМРО – Глас народен на основание чл. 51, ал. 1 от Закона за нормативните актове се тълкува и прецизира сегашната редакция на чл. 30, ал. 3 от Наредба 18, относно разходите направени за преместване на всяко едно превозно средство, което е паркирано неправилно. В заседанията на постоянните комисии на Общински съвет – Русе стана ясно, че общинските съветници, които не са юристи не правят разлика между нарушение, което се установява по Закона за движение по пътищата чрез съставяне на акт или фиш и репатриращи разходи. Санкцията се налага чрез наказателно постановление или фиш, а репатриращите разходи се заплащат само в размера, в който те са направени. Репатриращите разходи не са санкция. Видно беше, че управляващото мнозинство по политически причини не желае да подкрепи това предложение, защото то не е направено от името на кмета Пламен Стоилов. Считам, че направеното предложение може да се подобри по следния начин: първо, да се изчисли точния размер на разходите за товарене и разтоварване на МПС. Те не може да са по-големи от 10 лв. Второ, да се изчисли точния размер за 1 километър на разходите за транспортирания и на репатриращите автомобили да се монтират таксиметрови апарати, които да издават фактура за извършената услуга. Има голямо значение дали нарушителя е паркирал неправилно на Дунав мост или до кръстовището „Олимп“. В противен случай по-добре е да преместите наказателния паркинг в село Тетово и да определяте такса от над 100 лв. Също така при следващи промени в Наредба №18 е необходимо да запишете, че – първо, автомобилите с еднакви цифри в номера също подлежат на репатриране, когато са паркирали неправилно. Второ, репатрираните със специализиран и служебен автомобил МПС-та не се връщат обратно дори след телефонно обаждане на спонсорите на ГЕРБ, защото това действие е в противоречие с публичния интерес. Трето, тези МПС-та също се задържат на наказателния паркинг до заплащане на 40 лв. от собствениците им. Необходимостта от подобни текстове се налага от установените по безспорен начин факти и обстоятелства по наказателно дело № 468 от 2013-та на Русенски окръжен съд. В него е записано, че на 15.05.2012 г. директора на ОП „Комунални дейности“ Стамен Савов, злоупотребявайки с властта си наредил на подчинените си да върнат репатрираното със специализиран служебен автомобил Ауди А8 с регистрация 0808, собственик на Красимир Даков и управляван от Иван ...

**Чл.-кор. проф. Хр. Белоев:** Моля за тишина.

**Г-н М. Димитров:** ... след обаждане на последния и въпреки съпротивата на подчинените му и полицая от Второ РПУ. Независимо от това, че автомобила е бил паркиран в нарушение на закона, в оширението на спирката на градския транспорт пред КАТ. Затова ретроградно деяние, изразяващо се в злоупотреба с власт и неправомерно упражняване на служебна ..., на службата, уведомих на 23.01.2014 г. чрез мое изказване кмета Пламен Стоилов, но вече 4 години той не е взел никакви мерки. Благодаря.

**Чл.-кор. проф. Хр. Белоев:** Благодаря.

**36 Точка**

**Изказване на Мариян Димитров – вх.№ 235/2018 г.**

**Чл.-кор. проф. Хр. Белоев:** Останете г-н Димитров за следващото изказване, което е в ... Да, Вие ще си го обявите, конкурс за обществен посредник.

**Г-н М. Димитров:** Имам ли думата.

**Чл.-кор. проф. Хр. Белоев:** Да, да, заповядайте.

**Г-н М. Димитров:** Така. Уважаеми общински съветници, уважаеми господин Председател, разбирам, че с редовните си изказвания дразня управляващото мнозинство, но причината е, че поради многократното проваляне на избора за обществен посредник и липса на такъв в Община Русе много граждани се обръщат към мен с различни проблеми, които аз поставям на вашето внимание. Тоест влизам в ролята на безплатен обществен посредник. Преди повече от година, когато беше последния безуспешен опит за избор на обществен посредник следваше автоматично да се задейства императивната процедура, предвидена в чл. 8, ал. 2 от Правилника за организация и дейността на обществения посредник на територията на Община Русе. Цитирам „ Ако никой от предложените кандидати не бъде избран, забележете в 1-месечен срок се провежда избор след нова процедура по подбора на кандидатите за обществен посредник“. Общински съвет – Русе не спазва собствените си нормативни документи. Всичко това е в резултат на желанието на мнозинството, излъчения от тях кмет Пламен Стоилов да остане безконтролен. По тази причина община Русе остана без посредник, който да съдейства за спазване правата и законните интереси на гражданите и техните организации пред органите на местното самоуправление, и местната администрация, и който да представя мотивирани предложения за промяна на съществуващата практика на административно обслужване на гражданите. Всичко това показва само едно недопустимо пренебрежение към нормалния човек извън властта, говоря по принцип. Това е нещо, което никога не можех да повярвам, че ще се случи отново в русенския общински съвет. Ясно е, че силата е в мнозинството, но смятам, че щеше да се случи нещо много полезно за града ни и не се съмнявайте, че хората ще разберат каква е причината. Защо не се приема да има такава позиция, институция в града? „Срам ме е!“ – каза на 22.05.2014 г. д-р Константинова и аз и съчувствам. При приемането на бюджет 2018-та във връзка с пренасочването на парите предвидени за обществен посредник г-н Иво Пазарджиев каза „ Всички ние сме наясно, че обществен посредник трудно ще бъде избран в рамките на това мнозинство в общинския съвет“.Нека да си казваме нещата направо. Кмета Пламен Стоилов му отговори „Може пък да се появи качествен човек, нека да ги имаме тия пари“. От аргумента на противното следва, че всички явили се до този момент кандидати за обществен посредник са некачествени, според този, който трябва да бъде контролиран от тях, той така смята. Това е грозна квалификация. Трима от участниците в конкурса ми споделиха, че се чувстват обидени от това изказване, да припомня, че един от кандидатите е дългогодишен обществен посредник в две общини и техните кметове не го считат за некачествен. Друг от кандидатите има научна степен. Господин Белоев, от Вас зависи да бъде спазен гласувания от Общински съвет – Русе правилник като откриете нова процедура за избор на обществен посредник. Благодаря.

**Чл.-кор. проф. Хр. Белоев:** Благодаря. С пожелание за приятен ден, закривам заседанието на общинския съвет.

***Забележка***: Протоколите с резултатите от поименното гласуване по точки 2, 3, 4, 5, 6, 7, 8, 9, 10, 11, 12, 13, 14, 16 и 24 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**